text:
NABI URANG SAREREA
1
Nabi urang saréréa, Kangjeng Nabi anu mulya, Muhammad jenenganana, Arab Kurés nya bangsana. 2 Ramana Gusti Abdullah, Ibuna Siti Aminah, dibabarkeunana di Mekah, wengi Senén taun Gajah. 3 Robiul awal bulanna, tanggal k a-dua belasna, April bulan maséhina, tanggal kadua-puluhna. 4 Ari bilangan taunna, lima ratus cariosna, tujuh puluh panambihna, sareng sahiji punjulna. 5 Siti Aminah misaur, waktos babarna kacatur, ningal cahaya mani ngempur, di bumina hurung mancur. 6 Parangina Kangjeng Nabi, jatnika pinuh ku puji pinter tur gedé kawani, sabar nyaah ka sasami. 7 Keur opat taun yuswana, diberesihan manahna, nabi dibeulah dadana, malaikat nu meulahna. 8 Jibril kadua réncangna Mikail jenenganana, ngeusikeun kana manahna, elmu hikmah sapinuhna. 9 Tuluy dada Kanjeng Nabi, gancang dirapetkeun deui, sarta teu ngaraos nyeri, dicap ku Hotami Nabi. 10 Rama Nabi kacaturkeun pupusna kacarioskeun basa Nabi dibobotkeun dua sasih kaunggelkeun 11 Kagenep taun yuswana ditilar pupus ibuna Nabi dirorok eyangna Abdul Mutalib asmana 12 Kersana Rabbul’alamin Kangjeng Nabi nu prihatin yuswa dalapan taun yakin éyangna mulih ka batin 13 Sabada wapat éyangna Nabi dirawat pamanna Abi Talib kakasihna sadérék teges ramana 14 Kangjéng Nabi sering pisan dicandak ka Nagara Sam sok nyandak barang dagangan di dinya téh pajeng pisan 15 Kacatur di éta nagri loba pandita Yahudi sareng pandita Nasrani nu tepang jeung Kangjeng Nabi 16 Sadayana sasauran ieu jalmi mo nyalahan pinabieun ahir jaman Torét, Injil, geus ngiberan 17 Sipat Nabi panganggeusan aya di anjeunna pisan harita loba nu iman ka Nabi ngangken panutan 18 Karesepna Kangjeng Nabi ka Gusti Allah ngabakti di Gunung Hira maranti, ibadahna saban wengi. 19 Di dinya jol kasumpingan, Jibril nu nurunkeun Kur’an, kalawan dawuh Pangéran, Nabi didamel utusan. 20 Harita yuswana Nabi, patpuluh taun kawarti, diutus ku Allah pasti, ngémbarkeun agama suci. 21 Anu iman pangheulana, Siti Khodijah garwana, Abu Bakar kaduana sohabat nu pangmulyana 22 Murangkalih nu nonoman, anu pangheulana iman, Sayidina Ali pisan, ka Nabi sadérék misan. 23 Jeung ari jalma beulian, anu pangheulana iman, Sayid Bilal kaleresan, anu jadi tukang adan. 24 Ari lolobana pisan ka Nabi téh ngamusuhan, nganiaya ngajailan, teu aya pisan ras-rasan. 25 Nuju tanggal tujuh likur, bulan Rajab nu kacatur, runut kaol nu kamashur Kangjeng Nabi téh disaur. 26 Dipapag ku malaikat, nyandak burok nu kasebat, leumpangna téh cara kilat, tutunggangan Nabi angkat. 27 Ti Mekah ka Baitul Maqdis, teu lami-lami antawis, ku jalmi henteu katawis, Kersana Gusti nu Wacis. 28 Ti Baétul Makdis terasna, naék tangga saterusna, mi’raj téa kasebatna, ka langit Nabi sumpingna. 29 Tujuh langit sadayana, sareng aras pangluhurna, disumpingan sadayana, katut surga-narakana. 30 Kangjeng Nabi ditimbalan, ku Gusti Nu Sipat Rahman, anjeunna kudu netepan, solat muji ka Pangéran. 31 Sadayana jalmi iman, sami gaduh kawajiban, solat nu lima giliran, henteu meunang dikurangan. 32 Solat éta minangkana, dina agama tihangna, jalmi nu luput solatna, nyata rubuh agamana. 33 Kapir Mekah kacaturkeun, barang Nabi nyarioskeun, mi’raj lain dimulyakan, anggur pada nyeungseurikeun. 34 Pada hasud ngakalakeun, ti dinya Allah ngersakeun, Kangjeng Nabi dialihkeun, ka Madinah disirnakeun. 35 Para sohabat pirang-pirang, nu buméla milu iang, milu ngalih saabrulan, henteu pisan sumoréang. 36 Tambih kamulyaan nabi, di madinah asal sepi, jadi ramé ku nu ngaji, muji ka Nu Maha Suci. 37 Sapuluh taun lamina, di Madinah jumenengna, agama Islam cahyana, gumebyar ka mana-mana. 38 Ari mungguh Kangjeng Nabi, nyaahna langkung ti misti, ka umatna jaler istri, leuwih ti sepuh pribadi. 39 Welas asih ka nu miskin, sumawon ka budak yatim, pada seubeuh ku paparin, kadaharan jeung pisalin. 40 Akurna ka urang kampung, calik satata ngariung, tara angkuh jeung adigung, sanajan ka urang gunung. 41 Ka nu nandang kasusahan, gering jeung kapapaténan, ngalayad sarta ngubaran, ngajajapkeun ka kuburan. 42 Manis saur manis budi, éstu mustikaning jalmi, sajagat mo’ mendak deui, saé rupa jeung parangi. 43 Raray lir bulan purnama, halisna lir katumbiri, waos lir inten widuri, salira harum wawangi. 44 Éstu kersaning Pangéran, lain seungit dimenyanan, karinget pada nandéan, diparaké seuseungitan. 45 Pirang-pirang mujijatna, tawis kanabianana, Kur’an nu nomer hijina mujijat nu pangmulyana. 46 Tangkal nu pérang daunna, disiram urut abdasna, ngadadak loba buahna, sarta hirup saterasna. 47 Domba nu banget kuruna, sarta lalépét susuna, diusap ku pananganna, ngadadak juuh susuna 48 Dina hiji waktos deui, sahabat bet kirang cai, teras baé Kangjeng Nabi, mundut cai anu kari 49 Cai ngan sakedét pisan, éstu kabéh pada héran, Nabi neuleumkeun panangan, dumadak tuluy manceran. 50 Cai mancer loba pisan, ka luar tina panangan, sela-sela ramo pisan, cukup keur jalma réaan. 51 Ya Allah Nu Sipat Rohman, abdi téh iman ka Tuhan, teu aya deui Pangéran, lain ti Allah Nu Héman. 52 Nu ngadamel bumi-alam, rawuh jeung eusina pisan, nu wajib diibadahan, taya anu nyasamian. 53 Sareng abdi iman deui, ka Muhammad Kangjeng Nabi, yén éta utusan Gusti, miwulang ka jalmi-jalmi. 54 Nu sipat kapercantenan, wijaksana tur budiman, bener wungkul sasauran, lain saur kaheureuyan. 55 Hurmat urang ka anjeunna, dina mangsa jumenengna, sareng sabada wapatna, éstu teu aya béntenna. 56 Duh Gusti jungjunan abdi, Sayidina Muhammad habibi, pamugi salira nampi, ka nu hina diri abdi. 57 Abdi umat ahir jaman, anu banget panasaran, hoyong tepang ngadeuheusan, seja tumut serah badan.
(Ieu pupujian kenging ngempelkeun Yus Rusyana (Prof. Dr. H.) nu dicutat tina buku Lir Cahya Nyorot Eunteung (2009) Nu dieditoran ku Ano Karsana & Chye Retty Isnendes)44 Komentar


c: text/html

text:
Cai Susu Indung
Cai Susu Indung atawa dina basa Indonesia mah Air Susu Ibu (ASI) nyaéta cairan kahirupan pangalusna anu pohara diperlukeun ku orok.[1] ASI ngandung sagala rupa zat anu penting pikeun tumuwuh kembangna orok sarta luyu kalayan kaperluanana.[1] Cacak kitu, henteu kabéh indung daék nyusuan budakna alatan sagala rupa alesan.[1] Contona sieun gendut, riweuh, susuna kendor sarta sajabana.[1] Di pihak séjén, aya ogé indung anu hayang nyusuan anakna tapi ngalaman hahalang.[1] Biasana ASI henteu daék kaluar atawa produksina kurang lancar.[1] Loba hal anu bisa mangaruhan produksi ASI. Produksi sarta kaluarna ASI dipangaruhan ku dua hormon, nyaéta prolaktin sarta oksitosin.[1] Prolaktin mangaruhan jumlah produksi ASI, sedengkeun oksitosin mangaruhan prosés kaluarna ASI. Prolaktin patali jeung nutrisi ibu, beuki asupan nutrisinya alus mangka produksi anu dihasilkeun ogé loba. Tapi, pikeun ngaluarkeun ASI diperlukeun hormon oksitosin anu gawéna dipangaruhan ku prosés kenyotan orokna.[1] Beuki mindeng puting susu dikenyot ku orok mangka beuki loba ogé kaluarna ASI.[1] Hormon oksitosin mindeng disebut minangka hormon kanyaah.[1] Sabab, kadarna pohara dipangaruhan ku kaayaan haté, rasa bagja, rasa dicinta, rasa aman, katenangan, relaks.[1]
Hal-hal anu mangaruhan produksi ASI:[édit | sunting sumber]
- Kadaharan.[1]
- Ketenangan jiwa sarta pikiran.
- Pamakéan pakakas kontrasepsi.
- Anatomis susu awewe.
- Faktor fisiologi.
- Pola istirahat.
- Faktor kenyotan budak atawa frekuensi panyusuan. Beuki mindeng orok ngenyot dina susu indungna, mangka produksi sarta pengeluaran ASI baris beuki loba. Tapi, frekuensi nyusu dina orok prématur sarta orok nu umurna cukup bulan mah béda. Studi netelakeun yén dina produksi ASI orok prématur baris optimal kalayan mompa ASI leuwih ti 5 kali pér poé salila bulan kahiji sanggeus ngalahirkeun. Mompa ASI dipigawé alatan orok prematur can bisa nyusu. Sedengkeun dina orok nu geus cukup bulan frekuensi nyusuna kurang leuwih bisa sapuluh kali perhari salila 2 minggu nu mimiti sanggeus ngalahirkeun jadi nyambung kalayan produksi ASI anu cukup. Ku kituna disarankeun nyusuan teh paling saeutik 8 kali sapoéna dina période mimiti sanggeus ngalahirkeun. Frekuensi nyusuan ieu patali jeung pangabisa stimulasi hormon dina kelenjar susu indung.
- Faktor ubar.
- Umur kandungan sabot ngalahirkeun.
- Konsumsi roko sarta alkohol.
- Pamakéan pakakas kontrasepsi dina indung nu nyusuan, perlu diperhatikan ambéh henteu ngurangan produksi ASI. Conto pakakas kontrasepsi anu bisa dipaké nyaéta kondom, IUD, pil husus nyusuan atawa suntik hormonal 3 bulanan.
- Beurat orok pas lahir
Cara nunda ASI anu alus sarta bener[édit | sunting sumber]
- ASI anu geus dikaluarkeun baris kapisah dina sawatara lapisan.[2] ASI anu ngimpel kudu dihaneutkeun buru-buru, tapi henteu dina cai nu ngagolak, alatan ASI bakal jadi kentel sarta ulah diingkeun dina suhu kamar.[2] Mula-mula simpen botol ASI dina cai tiis, saterusna sacara lalaunan bikeun cai haneut nepi ka ASI jadi cair, atawa simpen botol ASI beku dina kulkas salila 12 jam saméméh ASI diinumkeun (nepi ka ASI cair sorangan).[2] Sanggeus éta, haneutkeun botol ASI kasebut ku cara ngeueumna dina cai haneut 600 C, sakeudeung waé, sangkan ASI ngahontal suhu awak anu normal.
- Hal-hal anu perlu diingkahan: Ulah ngahaneutkeun ASI dina microwave/oven, alatan bakal méré panas anu pohara luhur.[2] Digigireun / sabeulah éta ogé baris ngancurkeun nutrisi sarta bahan-bahan kekebalan anu kaeusi dina ASI.[2] Henteu perlu ngulub ASI lamun baris dibikeun ka orok.[2]

robotstxt: allowed

filter: keep


text:
Golongan tabél periodik
Golongan tabel periodik ngarupakeun kolom vértikal na tabel periodik. Aya 18 golongan dina tabel periodik baku.
Lain teu ngahaja yén sababaraha tina béréndélan ieu saluyu jeung dérét kimia: tabel periodik mimitina dijieun pikeun nyusun béréndélan bahan kimia na skéma tunggal nu kohérén.
Dadaran modérn pikeun pola tabel periodik nyaéta yén unsur-unsur nu sagolongan mibanda konfigurasi kulit éléktron pangluarna nu sarupa dina atomna: kusabab sipat kimiawi lolobana ditangtukeun ku interaksi éléktron luarna, mangka unsur nu sagolongan bakal mibanda boh sipat fisik atawa kimia nu sarupa.
Nomer golongan[édit | sunting sumber]
Aya tilu cara pikeun nganomeran golongan tabel periodik, nu hiji maké angka Arab, sedengkeun dua nu séjénna migunakeun angka Romawi. Ngaran angka Romawi ngarupakeun ngaran tradisional asli golongan; angka Arab mangrupa ngaran nu dirujuk ku International Union of Pure and Applied Chemistry (IUPAC) pikeun ngaganti ngaran heubeul nu sok pajeulit.
Golongan tabel periodik nyaéta saperti di handap ieu (nu na jero kurung nunjukkeun sistim heubeul: Éropa jeung Amérika):
- Golongan 1 (IA,IA): Logam alkali
- Golongan 2 (IIA,IIA): Logam taneuh alkali
- Golongan 3 (IIIA,IIIB)
- Golongan 4 (IVA,IVAB)
- Golongan 5 (VA,VB)
- Golongan 6 (VIA,VIB)
- Golongan 7 (VIIA,VIIB)
- Golongan 8 (VIII)
- Golongan 9 (VIII)
- Golongan 10 (VIII)
- Golongan 11 (IB,IB): Coinage metal (Not an IUPAC recommended name)
- Golongan 12 (IIB,IIB)
- Golongan 13 (IIIB,IIIA): Golongan Boron
- Golongan 14 (IVB,IVA): the Golongan Karbon
- Golongan 15 (VB,VA): the Pnictogens (Not an IUPAC-recommended name)(Ogé katelah Golongan Nitrogén)
- Golongan 16 (VIB,VIA): Chalcogen
- Golongan 17 (VIIB,VIIA): Halogén
- Golongan 18 (Golongan 0): Gas Mulya
Catetan: Gaya Wikipédia sakuduna ngaganti ngaran golongan nu heubeul ku ngaran IUPAC, sarta mun perlu méré dadaran sajarah ngeunaan ngaran heubeulna.


text:
Paramore
Paramore nya éta grup musik rock asal Amerika Serikat anu dibentuk taun 1994 di Franklin, Tennessee, Amerika[1][2]. Paramore dibentuk ku Hayley Nichole Williams dina vokal jeung keyboard, Josh Farro] dina gitar jeung vokal, Jason Clarke dina bass, Zac Farro dina drum sarta Taylor York (gitar ritem)[1][2]. Sanggeus sababaaha kali bongkar pasang personil, ahirna personil Paramore nu ayeuna nya éta Hayley Nichole Williams, Taylor Yorke, jeung Jeremy Davis[1]. Ngaran Paramore sorangan cenah dicokot tina ngaran Indungna Jason Clarke[1].
Diskografi[édit | sunting sumber]
Tisaprak dibentuk, Paramore geus ngarilis tilu album studio diantarana ALL WE KNOW IS FALLINGh, RIOT!, jeung BRAND NEW EYES[1]. Album All We Know is Falling dirilis tanggal 26 Juli 2005 anu direkam salila 3 minggu[2]. ALbum kaduana, Riot! dirilis tanggal 12 Juni 2007, ieu album asup ka peringkat 20 dina Billboard terus kajual leuwih ti 44.000 di Amerika[2]. Lian ti éta, Paramore meunangkeun platinum di Amerika sarta Gold Platinum di Inggris jeung Irlandia[1]. Album Brand New Eyes dirilis tanggal 28 Séptémber 2009[2]. Ieu album meunang sértipikat emas di Austrailia, Brazil, Kanada, Irlandia, Jepang, Selandia Baru, Inggris jeung Amerika[2]. Paramore ogé kungsi ngarilis lagu pikeun pilem Twilight anu judulna Decode jeung I caught Myself[2]


text:
Fosil
Fosil (tina basa Latin fossus, hartina "beunang ngagali") nyaéta sésa-sésa atawa tapak sasatoan, tutuwuhan, atawa organisme naon baé nu geus ngalaman mineralisasi sahingga kaawétkeun.
Daptar eusi
Fosil hirup[édit | sunting sumber]
Fosil hirup mangrupakeun istilah nu dipaké pikeun spésiés-spésiés hirup nu raket pisan hubunganana jeung spésiés nu kapanggih salaku fosil.
Baca ogé[édit | sunting sumber]
Sumber rujukan[édit | sunting sumber]
- Fossil, Wikipédia édisi basa Inggris per 14 Januari 2006.


text:
Sakola
Sakola mangrupakeun gedong atawa kumpulan gedong tempat prosés kagiatan diajar jeung ngajar. Sarana dina hiji sakola miboga peran penting dina lumangsungna prosés atikan. Sarana nu aya dina hiji sakola nyaéta:
Rohangan diajar[édit | sunting sumber]
Rohangan diajar nyaéta hiji rohangan pikeun lumangsungna kagiatan diajar . Rohangan diajar diwangun tina sawatara jenis kagunaan nyaéta:
- Ruang kelas atawa ruang Tatap Beungeut, ruang ieu boga fungsi minangka rohangan tempat siswa nampa palajaran ngaliwatan prosés interaktif antara peserta didik jeung pendidik, ruang diajar diwangun ti sagala rupa ukuran, sarta fungsi.
- Ruang Prakték/Laboratorium ruang anu ngabogaan fungsi minangka tempat peserta didik ngadongkar élmu pangaweruh sarta ngaronjatkeun kaahlian ngaliwatan prakték, latihan, panalungtikan, percobaan. Ruang ieu miboga kahususan sarta dibéré ngaran luyu jeung kahususanna, diantarana:
- Laboratorium Fisika/Kimia/Biologi,
- Laboratorium basa,
- Laboratorium komputer,
- Rohang kamaheran, dll
Ruang Kantor[édit | sunting sumber]
Ruang kantor nyaéta hiji tempat di mana Tanaga kaatikan ngalakonan prosés administrasi sakola, dina institusi anu leuwih badag ruang kantor mangrupa hiji gedong anu misah.
Pabukon[édit | sunting sumber]
Minangka hiji institusi anu usik dina widang keilmuan, utamana dina nyadiakeun beja ngeunaan rupaning elmu. Ku kituna, ayana perpustakaan pohara penting jeung teu bisa ditawar deui.
Buruan/Lapangan[édit | sunting sumber]
Mangrupa wewengkon umum anu miboga sagala rupa fungsi diantarana:
- tempat upacara
- tempat olahraga
- tempat kagiatan luar rohangan
- tempat latihan
- tempat ulin/istirahat
Ruang séjén[édit | sunting sumber]
- Kantin/cafetaria
- Ruang organisasi peserta didik (OSIS, Pramuka, SÉNAT)
- Ruang Sanggar organisasi pendidik
- Ruang Komite
- Ruang kaamanan
- Ruang produksi


text:
Taman Nasional Wakatobi
Daérah perairan sagara di Indonésia bagian wétan nepi ka ayeuna masih jadi segitiga terumbu karang pangalusna di dunya. [1] Salah sahijina nya éta Taman Nasional Wakatobi di Kabupatén Buton, Sulawesi Tenggara. Taman Nasional Wakatobi miboga potensi sumberdaya alam sagara anu hadé, alus jenisna, jeund deui unik, kalayan panorama sagara anu ngirut. [2] Taman nasional ieu ngabogaan 25 gugusan terumbu karang jeung dikurilingan ku basisir ti pulo-pulo karang sapanjang 600 km. [2] Leuwih ti 112 jenis karang ti 13 famili diantarana Acropora formosa, A. hyacinthus, Psammocora profundasafla, Pavona cactus, Leptoseris yabei, Fungia molucensis, Lobophyllia robusta, Merulina ampliata, Platygyra versifora, Euphyllia glabrescens, Tubastraea frondes, Stylophora pistillata, Sarcophyton throchelliophorum, Sinularia jeung sajabana. [2]
Kakayaan jenis lauk anu dipiboga ku taman nasional ieu sakitar 93 jenis lauk konsumsi perdagangan jeung lauk hias diantarana argus bintik (Cephalopholus argus), takhasang (Naso unicornis), pogo-pogo (Balistoides viridescens), napoleon (Cheilinus undulatus), lauk beureum (Lutjanus biguttatus), baronang (Siganus guttatus), Amphiprion melanopus, Chaetodon specullum, Chelmon rostratus, Heniochus acuminatus, Lutjanus monostigma, Caesio caerularea, jeung sajabana. [2]


text:
Tina beda-beda sebutan jeung istilah, katingalina ayeuna mah nyoko kana hiji istilah nu dianggap sisniger tengah, nyeta rumpaka bae disebutna teh. Wangunan eta rumpaka rupa-rupa. Aya anu winangun sisindiran, puisi, wawangsalan, pupuh jrrd. Malah dina perkembangan ayeuna, pangpangna dina lalaguan anyar, sok make sajak bebas bae.
Dina lalaguan tembang Sunda, anu umumna sok make rumpaka/dangding tina pupuh, geus lawas jadi bahan ulikan para ahli sastra. Nu diulikna, lain kumaha tumapelna tur adumanisna eta dangding kana komposisi lagu, tapi leuwih nyindekel kana ajen sastrana. Teu aneh mun dangding dina tembang teh loba nu aralus, maklum seeur kenging para bujangga anu tos kawentar. Salah sawiosna guguritan lagu laut kidul kenging Kalipah Apo, anu terus disandingkeun kana lalaguan, anu manjing dina pupuh dangdanggula.
Lalaguan kawih, saperti barudak/lagu rakyat/kaulinan urang lembur, kapasindenan, kawih kacapian, sanajan jumlahna bisa jadi leuwih loba, masih langka kaguar pikeun jadi obyek penelitian para ahli sastra. Memang eta ge kungsi aya, tapi sipatna ngan teu saukur ngumpulkeun wungkul, henteu dibahas atawa dianalisa sacara gemet.
Padahal naon nu disebat rumpaka teh, sacara teu sadar geus loba andilna kana milu manjangkeun daya inget kana unina kekecapan, sabada awor jeung lagu. Saur Rd Mahyar Angga Kusumadinata ...
Sigana guguritan laut kidul, budak leutik bisa ngapung, eling-eling mangka eling, pat lapat, trang-trang kolentrang, jaleuleu, jrrd moal manjang dipiinget tepi ka ayeuna, upama henteu napel dina lalaguana. Beh dituna, sanajan eta kekecapan teh geus teu dipiterang hatina, anggeur we dihaleuangkeun, da geus napak dina laguna. Dangdingan dina wawacan anu dicutat jadi rumpaka lagu dina tembang, nyesakeun semplak ingetan sabada sabagian padalisan dina jalan caritana diinjeum jadi hiji lagu.
Ritme
Sabada ngabanding-bandingkeun rumpaka lalaguan Sunda, boh nu napak dina lalaguan nu geus aya, atawa dina kreasi kabinangkitan anyar, karasa pisan ayana beda garap jeung ngareka sanggina. Nu dimaksud hal garap nyaeta, aya kalana rumpaka dipaksa kudu tunduk kana melodi lagu nu geus baku. Nu penting pas dina guru wilanganana. Ngareka sanggi, kumaha rumpaka anyar jadi lagu. Lamun dianggap kurang, sok ditambahan kunu ngarekana atawa ku anu nembangkeunana/ngawihkeunana. Nambahan kecap gening, aduh, dunungan, panutan, etah, mah, geus dianggap biasa tur dianggap genah, dina ngalagukeunana. Salah sahiji contona:
Hiber deui ari kukupu hiber teunangan
(Sabagian tina lagu kukupu)
Perhatikeun kecap ari, dina keur dilagukeun mah teu karasa ningnang. Tapi sabada ditulis, karasa ngaganggu kana kontek kecapna. Hal saperti kieu meh ampir aya di unggal lagu, pangpangna dina lagu nu lawas anu geus dianggap manjing disebut klasik atawa tradisi.
Aya kalana, jajar kecapna teh sok dibalikan deui. Cara ngabalikanana aya nu sabagian tina hiji padalisan, atawa aya oge anu gembleng hiji atawa dua padalisan. Contona dina pupuh Lambang:
Meneran keur caang bulan
Barudak sarukan-sukan
Arulin di pakarangan
Baruna udag-udagan
Padalisan kahiji jeung kadua, laguna diulang deui. Sedeng padalisan ka tilu jeung ka opat, aya nu diulang, aya oge nu henteu. Kusabab lagu nu dibalikan deui teh padalisan ka hiji jeung ka dua, dina aturan pupuh sok disebut yen aturan jumlah padalisan lambing aya genep atawa dalapan. Meralna eta jumlah padalisan, loba diakibatkeun ku lagu anu dibalikeun tea, da ari jumlah padalisanana mah geus dinggap cumpon ku opat padalisan bae.
Nu loba ngarajek kekecapan, pangpangna dina rumpaka sisindiran, loba kapanggih dina lagu kapasindenan. Pangaruh gede karasa lamun dina kekecapan awal diwangun ku 3-2-3. (Tina jumlah dalapan engang) Ieu mah salian dirajek, biasana sok ditambah sisipan. Tapi upama diwangun ku 2-3-3, atawa 4-1-3, biasana sok jadi jauh robah hartina, malah teu saeutik jadi matak mesem nu ngadengena. Contona:
Wangunan 3-2-3
Japati belang jangjangna
Ditambah sisipan kecap:
Japati mah belang jangjangna
Dirajek:
Japati mah japati mah japati belang jangjangna
Wangunan 4-1-3
Kokojayan di muara
Dirajek:
Koko koko koko koko kokojayan di muara
Wangunan 2-3-1-2
Sono papanggih di jalan
Dirajek:
Sono papang sono papang sono papanggih di jalan
Wangunan 3-2-3
Merdeka nyosok walatra
Dirajek:
Merdekanyos merdekanyos merdeka nyosok di jalan
Dina lagu pupuh buhun, sok sanajan biasana teu pati loba nu ditambah ku sisipan kecap, tapi tumapelna rumpaka kana lagu, bisa wae jadi ngarobah harti rumpaka awal, lamun diperhatikeun anu gemet. Contona pupuh kinanti dina padalisan kadua:
Budak leutik bisa ngpung
Babakungnga pungna peuting
Dina pupuh dangdanggula, bagian padalisan kahiji unina saperti kieu:
Ratu Gilingwesi pok ngalahir
Dina waktu ditembangkeun unina robah jadi kieu:
Ratu giling wesi pok nalahir
Conto di luhur ku para panembang atawa juru kawih, langka dipisandar jadi hiji kasalahan, sabab nu dipentingkeun laguna. Lagu mah geus boga ritme sorangan, anu geus pageuh matok dina komposisina. Robahna pedotan anu diakibatkeun ku misalna engang dina hiji kecap, henteu dianggap kasalahan. Tina pangalaman eta, aya alusna upama rek nyieun rumpaka/dangding, keur lagu anu geus aya (lagu sampakan), merhatikeun oge ritme laguna sangkan kasus saperti di luhur henteu kaalaman deui. Ku kituna lagu mah boga wangunan anu mandiri, utamana dina rumpaka anyar nu rek disandingkeun dina melodi. Ka hiji guru wilangan, ka dua pola ritmena. Lamun make pupuh, tangtu aya tambahanana, nyaeta guru laguna. Tapi di luar pupuh mah, bebas bae da teu asup jadi hiji aturan anu baku.
Kakuatan improvisasi tina para pasinden dina lalaguan kliningan (lagu nu dipirigan gemelan pelog/salendro), tambahan kekecapan jadi ngalegaan deui. Para pasinden di Subang upamana, ayeuna geus biasa nambahan kecap anu sabenerna kurang kontek jeung babon rumpaka anu dilagukeun. Contona nataan atawa nyambat ngaran nu lalajo. Eta kekecapan lamun dina wangunan sisindiran mah mungkin masih bisa ditolelir, tapi upama geus kana lagu kreasi anyar anu rumpakana nyender wangunan puisi/sajak, bakal karasa ngagangguna. Baheula Titim Patimah, sohor ku tambahan kecap, eh ibu bapa daramel naon mereunan. Ayeuna Cicih Cangkurileung nambahan deui ku kecap bapa lurah anu bageur. Teu cukup ku sakitu, dina nyambat hiji ngaran ditataan oge ngaran anu sejena, sakaligus jeung alamatna atawa jabatanana.
Dina bajidoran, hal saperti kitu geus jadi mode, sabab datangna duit panyaweran, loba datang ti ngaran nu disambat ku para pasinden. Cenah mun terus disambat tapi heug teu mere, bisa kawiwirangan. Cindekna nyambat ngaran ku nyelipkeun kekecapan dina lagu, salian ti jadi kakuatan improvisasi juru sinden, oge jadi taktik dina nambahan panghasilan. Jadi, masalah kontek atawa henteu, tara jadi masalah nanaon, nu penting tepi jeung bisa ngolahna. Ku kitu tea mah ulah waka ngareka tambahan kecap, dalah dina pirigan oge, nu baheulana jadi lagu bubuka nu maksudna sandak sanduk dipirig tepak melem, ayeuna mah bisa dibarangpakkeun ku kendang, saperti lagu dina lagu Kidung, nu dipirig kendang jaipongan.
Ku saba kitu, upamana tea mah juru rumpaka dina mere rumpaka ka juru sanggi, alusna mah milu nimbang-nimbang, dina seni naon eta rumpaka teh rek disandingkeunana. Upama tea mah dina jaipongan, aya alusna eusi rumpakana mere lolongkrang keur gerak tari, sabab engkena salian ti dihaleuangkeun, biasana sok dijieun bahan tarian. Lagu “Serat salira”, “Langit biru”, genah keur lagu. Tapi waktu eta judul lagu di pake judul tarian, karasana jadi teu nyambung, sabab para koreografer henteu museur kana jiwa rumpaka, tapi kana tepak kendangna.
Juru sanggi jeung sastrawan
Juru sanggi teh sebutan keur nu sok nyipta lagu. Ngaran ciptaana sok disebut sanggian. Lamun dina lagu aya kekecapan aya kekecapan anu unina, sanggian mang Koko, rumpakana kenging Wahyu Wibisana Kailaharanana lamun pandena saperti kitu, geus pasti rumpaka leuwih heula ti batan lagu, sabab jadina lagu sabada aya rumpaka. Bisa wae kajadian lagu leuwih ti heula aya, tapi masih mangrupa hariring anu can aya kekecapanana. Ku sabab juru sanggi ngarasa bingung nya menta tulung ka sastrawan. Ku sabab umumna para sastrawan henteu tiasa maca notasi, juru sanggi sok mere ugeran engang dina kekecapanana, nu dipikabutuh ku melodi lagu nu diciptana. Hal saperti kitu bisa disebitkeun langka, supaya gancang nya dijieun we ku sorangan. Masalahna sok sanajan geus dibere ugeran jumlah engangna, aya kalana jiwa lagu jeung rumpaka patojaiah. Contona, sora melodi laguna luhur metit ngalanglaung, tapi rumpakana ngaharewos lalaunan. Perkembangan gawe bareng antara juru sanggi jeung sastrawan dina dunya kawih Sunda, nu make wangunan sajak bebas, kakara mekar dina katompernakeun taun lima puluhan. Umumna samemeh eta mah, juru sanggi sok loba nu nyieun rumpaka ku sorangan bae, atawa babaturan nu landes diantara sasama pangrawit.
Siti Armilah, RAF, Wahyu Wibisana, kaasup sastrawan nu naratas gawe bareng, ku jalan masihan rumpaka (sajak) ka Mang Koko. Satutas eta kacatet ngaran Agus Sariamiharja (Agus Sur), Winarya Artadinata, Dedy Windyagiri, Sukendar, jrrd. Salah sahijina pangaruhna ka Mang Koko, jiwa laguna nu asalna hegar jeung humor, ayeuna mah jadi leuwih daria tur melankolis. Katingalina dua-duana pada diuntungkeun. Mang Koko nambihan dina apresiasi sastrana, sedeng para sastrawan (satutas rumpakana jadi lagu) jadi kahudang dina neangan wangunan anyar, wangunan rumpaka anu kumaha anu miluyu keur sanggieun lagu. Malah lila-lila mah tina eta pangalaman teh , namper jadi hiji ugeran anu mandiri. Salah sahijina, juru rumpaka milih kecap anu siniger tengah. Salian ti eta, nempatkeun sajak anu ngawirahma jadi hiji bagian anu penting jadi tinimbangan. Wirahma eta, engkena gede patula patalina jeung ritme lagu. Jadi dina proses ciptana juru sanggi, sacara teu langsung geus kaanteur antara jiwa lagu, ritme, laras, jeung pirigana.
Lamun nitanan kana kajadian eta, gawe bareng antara juru sanggi jeung sastrawan nu nyieun rumpaka, beunang disebutkeun geus ngalahirkeun ugeran pupuh-pupuh anyar, anu teu kaugeur ku guru lagu, jeung guru wilangan. Salian ti eta, rumpaka lagu jadi leuwih singget. Contona bae, waktos Mang Koko ngadamel rumpaka ku nyalira, jumlah padana (jumlah padalisan dina hiji komposisi lagu) aya nu dugi ka ngawelas. Paling sakedik antara opat atawa lima pada. Hal ieu bisa jadi kapangaruhan ku kabiasaan dina pupuh, dimana ari jumlahna sabaraha pada, sedeng melodi laguna angger. (Laguna cukup ku sapada oge) Ku sabab kitu teu aneh lamun tepina di masarakat, anu manjang dipiinget jeung awor dina adumanisna, dina pada (koplet) anu kahiji bae. Conto Mang koko ngadamel sabaraha koplet rumpaka dina lagu Karatagan Pahlawan, anu popilerna mah angger bae anu rumpakana: teu honcewang sumoreang, batan koplet anu ka rumpakana: sinatria danalaga.
Hal saperti kieu mangrupa evolusi parobahan dina perkembangan lagu Sunda, sabab umumna rumpaka anu disanggina mah, biasa sok dianggap tamat dina hiji pada wae. Lamun tea mah aya iwalna, sabab dianggap hiji kabutuhan, biasana masih napak dina lagu-lagu anu sipatna hereuy atawa guyon. Dina lagu hereuy atawa sekar caturan, (dialog) rumpaka jadi hiji kakuatan pikeun nuntaskeun udagan eusi, mana komo lamun eusina anu ngahudang sipat kritik sosial. Sabalikna, komposisi lagu hereuy mah kudu leuwih sederhana jeung ulah pangjang teuing. Ku sabab sasaran kakuatanana, ditempatkeun dina rumpakan anu panjang, karasana lamun dibalikeun deui kekecapanana kana rumpaka awal, anu ngadenge jadi teu aneh deui.
Ngabandingkeun nu popiler
Baheula mah umumna rumpaka lagu loba diwangun ku 8 engang, dina tiap jajarna. Hal ieu sigana gede kapangaruhan ku wangunan sisindiran atawa pupuh. Tapi dina lagu-lagu kaulinan barudak, ternyata ngabogaan pola nu mandiri, anu teu kauger ku 8 engang. Sakadar conto, urang bisa merhatikeun pola ritme lalaguan barudak.
Cingcangkeling
Cingcangkeling (4)
Manuk cingkleung cineten (7)
Plos ka kolong (4)
Bapa satar buleneng (7)
Ambil-ambilan
Ambil-ambilan (5)
Turuktuk hayam sametu (7)
Euweuh nu diambil (6)
Aya ge anak minantu (8)
Kawih barudak ciptaan Mang Koko:
Cengcelengan
Sapoe lima sen (6)
Lima poe satelen (7)
Sataun geus puguh (6)
Cengcelengan geus pinuh (7)
Guligah
Rasa guligah (5)
Rapot alus angkana (7)
Seuri gumbira (5)
Ha ha ha ha (4)
Seubeuh pamuji (5)
Irung ge asa beukah (7)
Igel-igelan (5)
Pak pong pak pong gung (5)
Catetan: dina lagu Guligah, baris ka hiji jeung ka dua, katilu jeung ka opat, kalmia jeung ka genep, ka tujuh jeung ka dalapan, dina lagu mah sok di hijikeun. Jadi engangna dina ieu lagu jadi 12-9-12-10.
Pikeun gambaran jeung sakadar conto pola ritme dina lagu-lagu nu geus popiler, diantarana lagu “Es lilin”. Lamun ningali wangunanana, lagu “Es lilin” teh make rumpaka sisindiran. Hal ieu kaciri dina cangkang jeung eusina. Ku sabab Bi Mursih penciptana ngarasa yen jumlah dalapan engang kurang pas jeung kabutuhan melodi laguna, nya ditambahan ku kekecapan tambahan, mah jeung ceuceu.
Es Lilin
Es lilin mah ceuceu kalapa muda
Dibantun mah ceuceu didorong-dorong
Abdi isin ceuceu samar kaduga
Rumaos mah ceuceu seueur kakirang
Ku tambahan eta, (mah ceuceu) anu asalna jumlah engangna dalapan unggal jajarna, ayeuna robah jadi sabelas dina unggal jajarna.
Dikalang aturan goong
Beda jeung musik, dina lagu Sunda anu make irama tandak (ajeg, tetep), geus miboga aturan anu diwatesan ku ragragna sora goong. (Goong gede, goong leutik disebutna kempul). Eta aturan dipitaat jadi ugeran, tur ngabogaan aturan anu mandiri. Contona irama lagu sawilet. Wilet hartina matra, sawilet opat matra. Dina irama sawilet anu diwangun ku opat matra eta, unggal matrana dieusiana ku opat ketuk. Jadi, jumlah ketukan dina irama lagu sawilet teh diwangun ku 16 ketukan. Pungkasan waktu pas ragrag kana ketukan 16, ragrag hiji goong. Lamun digambar kira-kira kieu:
Irama sedeng: / . . . . / . . . . / . . . . / . . . 0/
Katerangan: 0=goong
Pikeun ngagampangkeun mere lelemah napakna kecap (rumpaka) dina lagu, ketukan irama sawilet saperti anu ditulis diluhur, urang rengkep jadi dua kali nu asalna unggal matra 4 ketuk ayeuna jadi 8 ketuk. Kekecapan lagu “Es lilin” urang tandaan ku x, saperti conto di handap ieu:
. . . . x x x x x x . x x x x x . . . . x x x x x x . x x x x x
. . . . es li lin mahceuceu ka la pa mu da di bantunmahceuceu didorongdorong
. . . . x x x x x x . x x x x x . . x x . . x x x x . x x x x x
Ab di I sin ceuceu sa marka du ga ru ma os mahceuceu seueurka ki rang
Lamun ningali pola ritme lagu es llilin, jajar ka 1 tepi ka 3, ritmena sarua. Anu beda, ngan ritme jajar ka opatna. Jajar ka 1 tepi ka 3, sok sanajan ritmena sarua, tapi melodi atawa nadana mah beda, hal lieu bisa katinali lamun ningali notasi, atawa lamun ngadenge laguna.
Dina lagu-lagu kaayeunakeun, loba lagu-lagu anu popilerna di masarakat, diwarnaan ku pola ritme nu sederhana, jeung datar sarua. Maksudna dina eta, ritme laguna mah loba sarua, nu beda ngan jalan melodi laguna bae. Hal saperti kieu sabenerna mah lain barang anyar, da dina lalaguan barudak mah geus napak kitu ti baheula. Perhatikeun bae lagu Cingcangkeling, ucang-ucang angge, ayang-ayang gung, jrrd.
Ku katerangan di luhur muga jadi panganteur, kanu boga niat nyieun rumpaka keur pilagueun, utamana dina unsur wirahma jeung ritmena. Sanajan henteu mangrupa aturan nu dipikudu, alusna mah keur sakadar cacarakan bae mah, merhatikan saperti conto di luhur bakal karasa deui keur bandingan di conto, lamun loba nitenan rumpaka lagu karya Wahyu Wibisana, Dedi Windyagiri, anu sering disanggi jadi lagu Mang Koko.
Pangaruh rumpaka
Sok sanajan ari nu disebut lagu mah, bisa mandiri tanpa make kekecapan, saperti halna dina musik instrumentalia (karawitan gending), dimana lagu diwangun ku sora-sora tatabeuhan wungkul, tapi dina kanyataan umumna masarakat di urang, leuwih resep lagu nu make rumpaka, ti batan lagu-lagu instrumentalia. Di kalangan rumaja, pangpangna dina lalaguan nu mawakeun tema cinta, rumpaka teh jadi daya tarik nu luar biasa, eta kekecapan tek sok di tulis di alus-alus, dijadikeun kata mutiara. Anu keur kasmaran, eta rumpaka asa keur dirina soranagan. Bahkan anu keur kapakan (patah hati), lamun manggih lagu anu rumpakana anu nyeuit-nyeuit kanyeri ati, sok terus dibulak balik, sabab asa lalakon dirina. Nyieun plesetan tina rumpaka lagu, geus biasa jadi mode, nyokot tina lagu-lagu nu popiler.
Dina dunya atikan, mere conto papatah atawa nerangkeun hiji masalah, leuwih gancang katarimana, mun make lagu anu make rumpaka. Sanajan panjang, biasana napel manjang dipiinget. Geura we pendidiken di pasantren, nyaritakeun babar nabi dugi ka pupusna, loba apal ku dilagukeun mah. Kitu deui sipat 20, atawa nataan ngaran poe dina basa Arab.
Rumpaka nu geus dalit jeung laguna, nu alusna bisa mere apresiasi ka para miarsana. Contona bae, aya kekecapan lawas anu umumna teu dipiterang hartina, jadi kahudang deui. Saperti misalna kecap wening, babat raweuy, jrrd. Sabalikna lamun manggih kecap nu salah larap, justru hese di robahna. Nu ngawihkeun daek teu daek kudu ngagugu, yen eta anu bener. Contona waktos Mang koko ngadamel lagu Pasundan Eksiganda. Maksud kecap eksiganda ku Mang Koko nyaeta lemah cai. Barang dipaluruh dina kamus, ternyata yen lemah cai didinya, hartina lemah cai jajahan Mataram.
Sambas nyanggi Manuk Dadali, lamun nitenan eusi rumpakana, manuk dadali teh jadi perlambang sakti Indonesia Jaya. Maksudna mah sarua jeung manuk garuda. Urang sadar yen manuk dadali mah leuwih leutik batan manuk garuda. Sanajan salah, anggeur we eta nu napakna.,
Uko nyieun lagu Maripi. Dikotektak hartina teu aya, barang ditanyakeun ka jinisna harti maripi, jawabna teh duka, da ukur kungsi ngadenge waktu kieur leutik. Judul lagu Budak Ceurik dina panambih tembang, ngagambarkeun rumaja nu keur kasmaran. Nu ngalagukeun tara ngamasalahkeu, nu penting dina lagu kitu kadengena. Hal saperti kieu bisa kapanggih dina lagu Dul Sumbang, anu nyebutkeun samak salambar dina lagu Pangandaran. Robahna tina imut jadi emut. (Imut malati, emut malati) Jati sarakan, jadi sarakan,teu honcewang, jadi ti honcewang. Aya deui rumpaka lagu, waktu caang bulan, anu dilingkung ku bentang baranang. Padahal keur caang bulan mah, bentang loba teu katingal. Raos we!
Pinilih
Ieu mah pamanggih pribadi, jadi sipatna subyektip pisan. Genahna rumpaka keur lagu, anu sederhana bae, kecapna ulah jalimet teuing, atawa nyastra teuing. Salian ngawirahma, oge genah mun murwakanti. Keur judulna, alusna mah anu pondok bae, sangkan gampil dipiinget. Tina judul kana eusi, karasa gampang diolahna jadi lagu. Keur nerangkeun leuwih tembres, sigana kudu aya para ahli sastra anu nyaliksik sacara halus, ngeunaan rumpaka lagu-lagu Sunda. Juru sanggi mah lolobana ngan ukur bisa nyaritakeun, kira-kira nu kitu nu genah dijieun lagu.
Dina tembang Sunda, sok sanajan cenah guguritan kenging Panghulu Hasan Mustopa teh kacida pisan luhung ajenna, tapi waktu diterapkeun kana lagu, karasana asa kurang awor bae. Babasaanana nyastra teuing. Aya dua hal anu jadi alesan, ka hiji hese disanggina, ka dua, dina jadina hese tepina kanu nembangkeunana, atawa masarakat. Mungkin hal ieu disababkeun oge, ku kurangna apresiasi juru sanggi kana ajen-inajen sastra.
Sacara pribadi kuring nyoba nyanggi sajak karya Ajip Rasidi tina kumpulan sajak Jante Arkidam. Lumayan ngesang, mana komo waktu rek direkam, katingalina produser rekaman deukeut-deukeut kana teu resepeun, sabab cenah nu kieu mah moal payu. Kusabab kitu nya nyieun patea sorangan, ku cara ngamodal sorangan, nu peuting si hese teu kabawa hees. Rumpakana sabisa-bisa nyieun sorangan. Laguna jadi ngagebay paranjang, sabab make istilah kawih tembang. (Katem) teu wudu seueur nu bendu.
Sanajan jaman ayeuna barudak geus biasa berciuman, tapi waktu eta kecap diterapkeun dina rumpaka lagu Sunda, karasa jadi kasar ngarihal. Kecap sejen nyaeta kecap randa atawa duda. Alusna mah, memang urang Sunda resep hal-hal anu cawokah, tapi waktu diterapkeun jadi rumpaka lagu, karasana aya kesan nu vulgar.
Naon hal anu diterapkeun dina bahasan ieu, dasarna loba ngahudang tina pangalama pribadi bae, tangtu bakal loba kakuranganana. Sebut we atuh, samentara mah ulah teu aya teuing, ngarah engkena ngarekahan diulik ku para ahli nu leuwih jembar deui. Hatur nuhun!
Pasir Hariring, 16 Mei 2007
Conto-conto rumpaka lagu
I
Diwangun ku 5 engang
Bar ampar-ampar
Panganten anyar
Wilujeng sumping
Restu kairing
II
Diwangun ku 6 engang
Putri citraresmi
Ti taman bihari
Lir kembang malati
Ligar dina ati
III
Diwangun ku 7 tungtung 5
Ampuh lungguh someah
Tara rucah awuntah
Resep cicing di imah
Babalik piker
IV
Diwangun ku 5, 7, 5, 8
Tina jandela
Urang silih kiceupan
Lemu paneuteup
Teuteup jeung geugeut marengan
Tambahan kecap anu ngawelas: Balakbak, conto sejena Imut malati, Anjeun, Potret Manehna, Sagagang Kembang Ros, Samuil Hipu, Tokecang, Bulan jeung bentang, jrrd.


text:
Louis Pasteur
Louis Pasteur nya éta ahli mikrobiologi jeung ahli kimia ti Perancis.[1] Lahir tanggal 27 Desember 1822. Kasohor ku masarakat alatan ngamekarkeun inokulasi kuman panyakit nu ngbalukarkeun ayana vaksin munggaran nya éta vaksin rabiés.[1]
Pasteur ngamimitian karirna dina widang fisika di salasahiji sakola lanjutan.[1] Dina umur nu ka-26 taun geus jadi profesor di Universitas Strasbourg tuluy pindah ka Universitas Lille.[1] Timuan panggedena dina widang kimia nya éta molékul asimétris jeung polarisasi cahya.[1]
Salian ti éta, Pasteur ogé nalungtik masalah sipat asam tartrat dina taun 1849.[1] Tésis doktorna kristalografi ngajadikeun Pasteur profesor kimia di Univérsitas Strasbourg.[1] Taun 1857 diangkat jadi diréktur ilmiah studi ngeunaan École Normale Supérieure.[1]
Dina tanggal 20 April 1862 Pasteur jeung Claude Bernard ngahasilkeun hiji prosés nu disebut pasteurisasi tina panalungtikanana ngaliwatan susu nu dipanaskeun nu ngabalukarkeun baktéri nu aya dina éta susu paraéh.[1]
Taun 1870-an, Pasteur ngagunakeun métode imunisasi pikeun panyakit anthrax nepi ka ngahudang élmuan lianna pikeun néangan hal nu sarupa pikeun panyakit nu sipatna endemik.[1] Pasteur ogé nyampurnakeun vaksin rabiés nu diciptakeun ku Emile Roux nu dijadikeun dadasar pikeun vaksin nu lian saperti polio, cacar, jeung tetanus.[1]
Ti mimiti taun 1888 karya Pasteur dituluykeun di Institut Pasteur di Paris. Taun 1895 Pasteur dilélér Medali Leeuwenhoek dina widang mikrobiologi.[2] Tilar dunya dina taun 1895 alatan struk ti taun 1868.[2] Dimakamkeun di Katedral Notre Dame.[2] Tuluy layonna diteundeun di ruang bawah tanah Institut Pasteur Paris. [2]


text:
Buku
Buku nya éta keretas bodas atawa nu eusina sababaraha puluh atau ratus lambar dikaput atawa dielém jadi hiji, luarna di jilid.[1] Aya buku catetan, buku tulisan, buku dagang, buku gambar, buku dongeng, buku élmu, jeung rea deui. [1]
Sajarah buku[édit | sunting sumber]
Buku–buku sakumaha bentukna ayeuna sabenerna euweuh saméméh jaman pertengahan.[2] Hal anu pang deukeutna jeung buku-buku éta téh lontar.[2] Kira-kira pertengahan abad ka lima, perkamen sarta vellum geus ngagantikeun lontar.[2] Perkamen dijieun ti kulit lembu sarta embé, sarta vellum dijieun ti kulit anak sapi.[2] Lembaran-lembaran bahan ieu, anu bisa ditulis dina hiji sisina, dipotong jeung ukuran anu sarua sarta dijilid dina hiji sisi ku penjepit kulit.[2] Jadi, lembaran-lembaran éta bisa disebut “buku”.[2]
Dina jaman pertengahan, buku-buku nu mimiti di citak nyarupaan buku-buku citak di mangsa ieu.[2] Opat potong vellum dilipet sakitu rupa, ku kituna, unggal potongan vellum éta miboga dua bilah.[2] Potongan-potongan ieu saterusna disusun patumpuk-tumpuk, ku kituna, aya sajumplukan vellum anu diwangun ti dalapan bilah, anu dingaranan "hiji bagian".[2] Bagian-bagian ieu dikirimkeun ka saurang ahli pikeun nulis buku éta.[2] Manéhna misahkeun sarta nulis hiji halaman dina hiji waktu.[2] Vellum cukup kandel, ku kituna bisa ditulis dina kadua sisina.[2]
Léngkah saterusna nya éta ngirimkeun bagian-bagian anu geus réngsé anu nyieun buku éta ka penjilid buku.[2] Penjahit buku ngaput bagian-bagian éta ngaliwatan lipetan tukang ku tali.[2] Sampul-sampul ti kai ogé dijieun sarta panungtunganana mah dibeungkeut ku tali ngaliwatan liang-liang di jero papan-papan pikeun ngajilid bagian-bagian sarta sampul-sampul éta.[2] Saterusna sapotong kulit nu badag di tapelkeun di bagian tukang bagian-bagian éta sarta sisi-sisi kai.[2] Léngkah-léngkah séjén dicokot pikeun ngahias sarta ngawetkeun buku-buku ieu, tapi ieu téh mangrupa cara nyieun buku-buku kahiji anu nyarupaan buku-buku ayeuna.[2]


text:
Rumus prédiksi Spearman-Brown
Rumus prédiksi Spearman-Brown (ogé dipikanyaho salaku rumus ramalan Spearman-Brown) nyaéta rumus hubungan reliabiliti psikometri kana panjangna uji:
nu mana nyaéta prédiksi reliabiliti; N nyaéta jumlah kombinasi "test" (tempo di handap); sarta nyaéta reliabiliti "tes" ayeuna. Rumus prédiksi reability ngarupakeun uji anyar nu nyimpen ulangan N ayeuna (atawa sarua jeung nambahkeun bentuk N paralél tina tes ayeuna ka tes ayeuna). Maka N=2 akibatna duka kali panjang tes item nu ditambahkeun ku cara make sipat nu sarua dina tes ayeuna. Nilai N kurang ti hiji mungkin bisa dipake keur prediksi pangaruh dina tes nu pondok.
Rumus bisa oge disusun keur prediksi jumlah ulangan nu diperlukeun keur nangtukeun tingkat realibiliti:
Rumus ieu ilahar dipake ku ahli psikometri keur prediksi reabiliti sanggeus ngarubah panjang tes. Hubungan ieu salah sahiji hal nu penting keur ngarubah-sabagian sarta metoda nu pakait jeung estimasi reabiliti.
Rumus ieu oge mantuan ngarti kana hubungan nu teu linier antara tes reabiliti jeung panjang tes.
Lamun panjang/pondok tes teu paralel kana tes ayeuna, maka hasil prediksi moal akurat. Contona, lamun luhurna tes reliabiliti dipanjangan ku cara nambahan item nu goreng mangka reliabiliti bisa leuwih handap tinimbang nu diprediksi tina rumus ieu.
Tiori respon item merlukeun informasi item keur ngahasilkeun prediksi nu leuwih hade dina ngaramal parobahan kualitas ukuran ku cara nambahan atawa ngurangan individu item..


text:
Minggu, 13 November 2011
CONTOH DONGENG BAHASA SUNDA
Teguh Bae/Desa Parakan
Waktos sasatoan diciptakeun, sadaya sasatoan teh teu acan dipasihan alat kelamin (naon nya Sundana? Punten sanes bade porno mung sakedar dongeng). Hususna sato jalu, ari bikang mah da gampil ngadamelna.
Tah kumargi kitu dina hiji waktu sadaya sato jalu teh dikumpulkeun di tungtung lapang. Kabeh sato jalu baris mani rapih aya gajah, maung, hayam jrrd, oge sireum milu baris.
Dengekeun ku sakabeh sato jalu, di tungtung lapang ieu Kami geus nyiptakeun sagala bentuk alat kelamin pikeun sato jalu. Tah, ku kituna kabeh sato jalu kudu paheula-heula nyokot eta barang pikeun dipake. Maraneh (siga jelema wae nya) bebas milih. Rek nu gede, nu sedeng, atawa nu leutik.
Siaaaaaaap. Hiji.. Duaaaaaaaaaaaaaa. Tiluuuuuuuuuuuuuu!!!!!!!!! Atuh berebet kabeh sato teh lalumpatan ka tungtung lapang nu hijina pikeun nyokot barang anu geus disiapkeun.
Kuda mah pan lumpatna tarik datang pangheulana ceug we nyokot nu gede (dugi ka ayeuna pan kuda mah gede). Kitu deui jeung sato nu lain paheula-heula. Ari sireum keur mah leutik katurg-turug lumpatna ge hese, atuh datang teh pang pandeurina.
Barang datang ka tungtung lapang sireum culang-cileung neangan barang. Kuralang-kuriling ditempoan. Geus lila sireum kukurilingan bari jeung teu manggih barang. Kamana barang kuring? ceuk sireum.
Kunaon, Reum? ceuk hiji sora.Kuring teu manggihan barangna, mana barang kuring?” tembal sireumHampura sireum geuning barang teh kurang hiji, ku kituna engke bakal dipangnyieunkeun. Ayeuna mah mending maneh balik? tembal sora tea. Sireum balik bari jeung teu mawa hasil.
Salila nungguan sireum sok mindeng tatanya ka baturna lamun panggih. Kieu cenah nanyana teh,
Geus meunang acan? ceuk sireum nu hiji.“Acan… tembal nu séjén.Tah, baraya sadaya. Jadi nu matak sireum sok siga nu sasalaman lamun paamprok jeung baturna na teh lain keur sasalaman. Maranehna pada-pada nanyakeun geus dibere acan barangna.
Kiki Vidia Amelia
Diposkan oleh caracaradanpengertian di 17.09
Tidak ada komentar:
Langganan: Poskan Komentar (Atom)


text:
Pulo komodo
Taman Nasional Komodo ayana diantara Propinsi Nusa Tenggara Barat jeung Nusa Tenggara Timur, Taman ieu ngawengku tilu pulo gedé nya éta Pulo Komodo, Pulo Rinca, sarta Pulo Padar sarta sababaraha pulo leutik jeung wewengkon darat sakitar 603 km² sarta wewengkon total nya éta 1817 km². [1] Sacara administratif wewengkon ieu ayana di Kacamatan Komodo, Kabupatén Manggarai Barat, Propinsi Nusa Tenggara Timur. [1]
Rujukan[édit | sunting sumber]
- ↑ a b Taman Nasional (Diakses tanggal 8 November 2011)


text:
Makromolekul
Makromolekul nyaéta molekul nu nu mibanda massa molekular nu kautung badag, nu strukturna diwangun ku ulangan-ulangan molekul nu leuwih leutik [1].
Makromolekul nyaéta molekul nu diwangun ku atom nu loba pisan, nu sacara umum dipaké pikeun molekul nu diwangun ku sahanteuna saréwu atom, hususna polimér. Conto nu panglobana kapanggih tina biologi, hususon biokimia, nyaéta protéin, aci, jeung asam nukléat (kawas DNA), nu kadang disebut "biomakromolekul" atawa biopolimér. Conto sintétikna nyaéta plastik. Wangun domain integral kristal jeung logam, nu ditumbukeun ku beungkeut kawas molekul, jarang disebut "makromolekul".
Istilah "makromolekul" kadang dipaké nujul ka agrégat dua atawa leuwih makromolekul nu katahan ku gaya antarmolekul, lain beungkeut kimia. Hal ieu dipaké sacara husus nalika makromolekul individual ngahiji sacara spontan sarta jarang kapanggih dina isolasi. Agrégat kieu leuwih cocog disebut kompléks makromolekul. Dina kontéks ieu, makromolekulna sok disebut sub-unit (pikeun conto, tempo sub-unit protéin).


text:
Réaksi kimiawi
Réaksi kimia atawa réaksi kimiawi ogé dipiwanoh salaku parobahan kimiawi, nu maksudna nyaéta parobahan dina struktur molekul. Réaksi ieu bisa mangrupa napelna hiji molekul kanu séjén ngahasilkeun molekul nu leuwih gedé, molekul beulah jadi dua atawa leuwih molekul nu leuwih leutik, atawa wangun ulang atom-atom jeroeun molekul. Réaksi kimiawi salawasna ngalibetkeun dibentuk atawa dipegatkeunana beungkeut kimia.
Daptar eusi
Rupa-rupa[édit | sunting sumber]
Aya sababaraha rupa réaksi kimiawi dasar:
- Sintésis nu diwangun ku dua atawa leuwih atom, ion, atawa molekul mandiri nu ngahiji jadi hiji zat anyar.
- Dékomposisi nu sabalikna ti sintésis, nalika hiji sanyawa beulah jadi dua atawa leuwih atom, ion, atawa molekul mandiri.
- Dina réaksi nukeuran tunggal, salasahiji atom diganti ku atom séjén.
- Dina réaksi nukeuran ganda (ogé katelah métatésis), atom-atom nu kabeungkeut na sakabéh réaktan silih tukeurkeun.
- Dina réaksi oksidasi-réduksi (ogé katelah réaksi rédoks), hiji réaktan ngaleupaskeun éléktron (molekulna dioksidasi), sedengkeun réaktan nu séjénna narima éléktron (molekulna diréduksi). Réaktan nu dioksidasi ngarupakeun agén pangréduksi, sedengkeun réaktan nu diréduksi salaku agén pangoksidasi.
Réaksi kimiawi teu ngarobah inti atom, nu robah ukur interaksi awan éléktron na atom-atom nu kalibet (parobahan wangunan inti atom disebutna réaksi inti, jeung teu dianggap salaku réaksi kimiawi, sanajan réaksi kimiawi bisa nuturkeun transformasi inti).
Réaksi kimiawi ampir salawasna ngalibetkeun parobahan énergi, nu pangmerenahna/panggampangna diukur dina parobahan panas. Béda énergi antara kaayaan "méméh" jeung "sanggeus" réaksi kimia bisa diitung sacara téoritis maké tabel data (atawa komputer). Pikeun conto, misalkeun réaksi CH4 + 2 O2 → CO2 + 2 H2O (ngadurukan métan dina oksigén). Ku jalan ngitung jumlah énergi nu diperlukeun pikeun megatkeun sakabéh beungkeut nu beulah kénca ("méméh") jeung katuhu ("sanggeus") persamaan, urang bisa ngitung béda énergi antara réaktan jeung produkna. Ieu disebutna AH, di mana A (Délta) ngandung harti béda, sedengkeun H salaku éntalpi, ukuran énergi nu sarua jeung panas nu dipindahkeun dina kaayaan tekanan angger (konstan). AH biasana ditunjukkeun dina unit kJ (rebuan joule) atawa dina kkal (kilokalori). Mun réaksi AH-na négatip, mangka énergi dileupaskeun. Réaksi rupa kieu disebutna éksotérmik (hartina panas luar atawa miceun panas). Réaksi éksotérmik leuwih dipikaresep sahingga leuwih gampang lumangsung. Conto réaksi nu tadi éksotérmik, nu geus biasa urang manggihan sapopoé, sabab ngaduruk gas dina hawa ngaluarkeun panas.
Réaksi bisa boga AH positip, hartina, sangkan bisa lumangsung, réaksi butuh asupan énergi ti luar. Réaksi rupa kieu disebut éndotérmik (hartina panas jero atawa nyerep panas).
Laju réaksi[édit | sunting sumber]
Laju réaksi kimiawi gumantung ka:
- Konséntrasi réaktan
- Énergi aktivasi
- Temperatur
- Aya henteuna katalis.
Kabisamalikan[édit | sunting sumber]
Unggal réaksi kimiawi sacara téoritis bisa malik (reversible). Dina hiji réaksi maju réaktan dirobah jadi produk, kitu ogé sabalikna. Kasatimbangan kimiawi ngarupakeun kaayaan nalika laju réaksi maju jeung sabalikna sarua, sahingga nahan jumlah réaktan jeung produkna.
Sanajan sakabéh réaksi bisa malik, sababaraha réaksi bisa kagolongkeun teu bisa malik (irreversible). Réaksi teu bisa malik bisa lumaku mun dina kasatimbangan ampir sakabéh molekul réaktan geus robah jadi produk.
Hukum polah massa[édit | sunting sumber]
Konséntrasi réaktan jeung produk nangtukeun laju boh réaksi maju jeung malik.
Katalis[édit | sunting sumber]
Katalis teu ruksak dina réaksi kimiawi, tapi nulung pikeun nurunkeun énergi nu dipikabutuh pikeun aktivasi sahingga ningkatkeun laju réaksi.


text:
Bedog
Bedog téh pakarang paranti motong, tuktak-teukteuk.[1]. Bangsa péso gedé paranti kudak-kadék.[2]. Pakarang paranti kudak-kadék.[3]
Pungsi bedog[édit | sunting sumber]
Pungsi praktis[édit | sunting sumber]
Pungsi praktis leuwih nyoko kana harti ngadeudeul pagawéan, nyindekelkeun kagunaan bedog dina kahirupan sapopoé kayaning keur nuar awi, meulah suluh, meulah awi, nyisit awi pibilikeun, kudak-kadék di kebon, keur meuncit sasatoan, nyacag daging jrrd. hal ieu luyu jeung ngaran-ngaran bedog nu aya pakaitna jeung pagawéan.[rujukan?] Bedog gagaplok dipaké kudak-kadék di kebon, bedog pameuncitan dipaké meuncit sasatoan, bedog jonggol atawa bedog hambalan biasana dipké mesék kalapa kalawan misahkeun tapasna, bedog gula sabeulah dipaké pikeun ngabutik.[rujukan?] dina pungsi praktis, bedog téh henteu ngutamakeun wangun nu alus, tapi leuwih ngutamakeun kakuatan jeung seukeutna.[rujukan?]
Pungsi Simbolis[édit | sunting sumber]
Jaman baheula bedog miboga ajén karamat. Bedog boga ajén pikeun ngangkat harkat darajat nu nyimpenna, malah mah mibanda unsur lianna saperti mawa berkah salamet.[rujukan?] Kiwari simbol karamat geus ngalaman parobahan, lantaran kiwari mah nu némbongkeun simbol kagagahan téh kayaning boga mobil, motor jrrd.[rujukan?]
Pungsi Éstétis[édit | sunting sumber]
Pungsi éstétis tina bedog salian dipaké pakakas, bisa ogédijieun papaés di imah, dijieun barang koléksi.[rujukan?] Tumali kana pungsi éstétis bedog, panday jeung maranggi nyumponan udagan éstétis.[rujukan?] Wilah bedog di alus-alus, ukiran maranggi disaluyukeun jeung pungsina, atuh ragam hiasna beuki beunghar. WAnda pérah jeung sarangka beuki beunghar deuih, lian ti taliti dina detil. ku cara kitu bedog sapuratina boga ajén nu luhung. Teu matak éra sanajan teu disebut karya seni ogé.[rujukan?]
Pungsi Ékonomi[édit | sunting sumber]
Bedog geus jadi komoditi, barang nu dijieun objék jual beli, aya babasan nu unina panday mah tara boga bedog hartina sasarina ari tukang mah tara bogaeun barang jieunanana sabab lamun aya nu meuli sok dijual. [4].
Catetan
- ↑ Pusat Studi Sunda. Kujang, Bedog, dan Topeng. Yayasan Pusat Studi Sunda. Bandung 2008.
- ↑ Satjadibrata, R. Kamus Basa Sunda. Kiblat. Bandung 2008.
- ↑ Panitia Penerbitan Kamus Basa Sunda. Kamus Basa Sunda R.A. Danadibrata. Bandung: Kiblat. 2008.
- ↑ Kujang, Bedog, Dan Topéng. Pusat Studi Sunda: Bandung 2008.


text:
Fermion
Fermion, ngaran anu dicokot tina ngaran Enrico Fermi, nyaéta partikel anu ngawangun status kuantum komposit anu bener-bener antisimétrik. Hasilna, fermion boga sipat luyu jeung prinsip éksklusi Pauli sarta ogé luyu kalawan statistik Fermi-dirac. Teori spin-statistik nyatakeun yén fermions miboga spin anu mangrupakeun satengah-bilangan buleud. Salasahiji cara pikeun ngagambarkeun puteran (spin) ieu partikel nyaéta partikel kalawan spin 1/2, kawas fermion, kudu diputer ku dua puteran (rotasi) sapinuhna pikeun mulangkeun maranéhanana kana kaayaan asalna.


text:
Éléktrokimia
Éléktrokimia mangrupakeun cabang kimia nu ngulik réaksi nu lumangsung antara konduktor éléktronik (éléktroda nu dijieun tina logam atawa semikonduktor, kaasup grafit) jeung konduktor ionik (éléktrolit).
Mun hiji réaksi kimia disababkeun ku voltase ti luar, atawa mun voltase disababkeun ku réaksi kimia, sakumaha lumangsung dina batré, mangka disebutna réaksi éléktrokimia. Sacara umum, éléktrokimia patali jeung kaayaan misahna réaksi oksidasi jeung réduksi. Transfer muatan anu langsung ti hiji molekul ka molekul lianna teu kaasup dina jejer éléktrokimia.
Dasar[édit | sunting sumber]
Réaksi rédoks[édit | sunting sumber]
Prosés éléktrokimia mangrupakeun réaksi rédoks nu énérgina dihasilkeun ku réaksi dadakan nu ngahasilkeun listrik. Kitu ogé sabalikna, aliran listrik ngadorong ayana réaksi kimia.
Oksidasi jeung réduksi[édit | sunting sumber]
Unsur-unsur nu aub dina hiji réaksi éléktrokimia dicirikeun ku jumlah éléktron nu dipimilikna. Kaayaan oksidasi hiji ion nunjukkeun jumlah éléktron nu geus ditampa atawa disumbangkeunana dibandingkeun jeung kaayaan nétralna (nu ditangtukeun mibanda kaayaan oksidasi 0). Mun hiji atom atawa ion nyumbang hiji éléktron dina hiji réaksi, mangka kaayaan oksidasina ngaronjat, sedengkeun mun nampa éléktron, kaayaan oksidasina nurun.
Pikeun conto, dina réaksi natrium jeung klorin, natrium nyumbang hiji éléktron sahingga jadi boga kaayaan oksidasi +1, sedengkeun klorin, nu nampa éléktron ti natrium, kaayaan oksidasina jadi −1. Tanda kaayaan oksidasi (positip/négatip) patali jeung ajén muatan éléktronik ionna. Daya tarik ion natrium jeung klorin nu béda muatanana mangrupakeun alesan pangna éta dua ion ngabentuk beungkeut ionik.
Leungitna éléktron ti hiji zat disebut oksidasi, sedengkeun ditampana éléktron disebut réduksi. Zat nu kaleungitan éléktron katelah ogé agén réduksi atawa réduktan, sedengkeun zat nu nampa éléktronna katelah agén oksidasi atawa oksidan. Agén oksidasi salawasna diréduksi, sedengkeun agén réduksi salawasna dioksidasi.
Nampa oksigén, kaleungitan hidrogén, jeung ngaronjatna bilangan oksidasi ogé dianggap oksidasi, kitu ogé sabalikna.
Sumber rujukan[édit | sunting sumber]
- Electrochemistry, Wikipédia édisi basa Inggris (17 Juli 2006)
Tumbu kaluar[édit | sunting sumber]
- The Electrochemical Society
- International Society of Electrochemistry (ISE)
- Electrochemistry Encyclopedia at Case Western Reserve University
- Electrochemistry Dictionary at Case Western Reserve University (ukuran ~ 388 KB)
- Experiments in Electrochemistry at Fun Science
- Potentiodynamic Electrochemical Impedance Spectroscopy
- Nanoelectrode.com Warta jeung artikel panalungtikan nu patali jeung nanoéléktrokimia


text:
SAKALI mangsa Malik bin Dinar kungsi nyaritakeun yén anjeunna nyaksian hiji wanoja di Mekah. Éta wanoja téh mibanda sapasang soca anu éndah, matak tingsariak lamun kabeneran paadu teuteup.
Harita éta wanoja téh nuju nangis, budal cisoca. Pada ngariung, pada ngahibur sangkan eureun nangisna. Tapi sanajan dikukumaha ogé, éta wanoja téh henteu eureun nangis, malah cisocana beuki bedah kaluar tina juru soca anu éndah téa. Dina kaayaan kitu, aya di hiji jalma anu nyarita ka éta wanoja, “Geulis, tos ulah nangis baé. Upami salira hayoh baé nangis, lami-lami éta soca anu sakitu éndahna téh bakal ilang kaéndahanana, malah boa bakal sirna…” kitu pokna.
Dina kaayaan masih kénéh nangis, éta wanoja ngawaler, “Upami abdi calon ahli surga, Alloh baris ngagentosan sapasang soca abdi ku nu langkung éndah. Pon kitu deui, upami abdi calon pangeusi naraka, mangka abdi bakal katibanan musibah anu lamgkung rohaka batan sakadar kaleungitan ieu sapasang soca…” réngsé ngawaler, éta wanoja nuluytkeun deui nangis. Teu nolih ka nu ngarérépéh, da mémang haténa nuju manteng ka Nu Maha Kawasa, menekung mundut pidu’a kasalametan dunya miwah akhérat.
Kacindekanna, éta wanoja téh nangis lantaran sieun ku Alloh SWT. Ari numutkeun dawuhan Nabi Muhammad Saw., aya dua soca anu moal kabeuleum seuneu naraka. Kahiji, soca anu nangis lantaran sieun ku Alloh. Kadua, soca anu tetep beunta dina raraga berjoang di jalan Alloh. Kilang kitu, éta wanoja henteu ujub ngarasa dirina bakal jadi ahli sawarga, sabab nétélakeun kamungkinan anu bakal kajadian upama anjeunna digebruskeun ka naraka.
Anu matak kataji tur narik kana ati, taya lian cara mikir éta wanoja anu réalis, henteu dijieun-jieun, tapi sabenerna mah kalintang jero. Cara mikirna, bisa diteuleuman tina jawaban anjeunna basa aya nu manglebarkeun sapasang socana anu sakitu éndah lantaran hayoh baé nangis. Tapi éta wanoja, sakali deui, henteu ngarasa lebar da boga pangrasa yén sagala rupina ogé kagungan Alloh Swt. Naha bet kudu lebar ku sapasang soca, upama kudu ruksak alatan miharep rido-Na? Lamun kitu mah, éta wanoja téh geus siap toh pati jiwa raga pikeun nanjeurkeun Islam. Taya karingrang atawa hariwang leungit kaéndahanana, sabab anjeunna geus pasrah sadrah ka Nu Maha Kawasa.
Perkara budal cisoca, jaman kiwari ogé loba wanoja anu babari budal cimata. Boh anu paturay jeung salaki atawa kulawargana, kaleungitan barang anu dipikacintana, diputuskeun ku lalaki nu dipikabogohna, lantaran henteu lulus ujian di sakolaan, jeung rupa-rupa kasangtukang séjén. Malah anu teu kua-kieu ogé bisa budal cisoca, contona aktris anu geus weruh ékting dina panggung atawa hareupeun kaméra. Hanjakal pisan, budal cisoca lebah dieu mah kalintang béda jeung budal cisocana hiji wanoja saperti anu kasaksian ku Malik bin Dinar. Jadi, lamun kitu mah sanés palebah budal cisocana, tapi anu utama mah kasangtukang pangna cisoca bisa budal.
Anu leuwih utama pikeun lenyepaneun urang sadaya taya lian sikep éta wanoja, anu teu ngarasa gimir, henteu sieun leungit kaéndahanana dina raraga milari rido-Na. Sabenerna, boh wanoja komo lalaki, henteu kudu ngarasa sieun warugana jadi ruksak satungtung dipaké merjoangkeun Islam. Naon anu rék dipaké agul ku urang? Sakali mangsa geus cunduk waktu mulang ka alam kalanggengan, soca nu éndah atawa waruga anu sampulur bakal dibalitungkeun jeung laku-lampah salila kumelendang di alam dunya.
Heup, eureunan ngagul-ngagul kaéndahan waruga. Hayu urang tobat, mundut pangampura ka Nu Maha Kawasa. Pantengkeun batin urang tug dugi ka urang ngarasa sieun ku Alloh Swt. Upama nu mundut pangampura nepi ka budal cisoca, tangtu baé hadé. Tapi poma, dipahing ngabudalkeun “cisoca buhaya” payuneun Alloh Swt. Apan Alloh Maha Uninga, kalebet naon rupa anu nyangkaruk dina saban dada manusa.***


text:
Sumur Bandung
Sumur Bandung nya éta sumur nu dijieun ti tilas nacebkeun tongkat R.A.A Wiranatakusumah. Nu ayana di beulah kidul Pendopo Kabupatén Bandung , Bandung Jawa Barat.
Teu loba nu apal, salasahiji tempat di tukangeun tempat parkir gedong patemoan Sumur Bandung nu ayana di beulah kulon Cikapundung aya sumur nu dingaranan Sumur Bandung.
Wangunna sarua jeung sumur- sumur umumna, ngan sumur ieu leuwih dipikahormat dina ajén budaya jeung adat, sabab sumur ieu disebut kramat ku masarakat didinya. Di bagéan luhur sumur éta dibéré cungkup panutup jeung dikuriling ku ranté pawates.
Dina salasahiji sisina aya prasasti nu tulisanna:
Sumur Bandung
Méré Karahayuan
ka Rahayat Bandung
Sumur Bandung
Méré Karahayuan
ka Dayeuh Bandung
Sumur Bandung
Kahayuning Dayeuh Bandung
Ayana di Gedung PLN Bandung.
Bandung 25 Mei 1811 Raden Adipati Wiranata Kusumah II.
¬¬
Sumur Bandung dipercaya ngabogaan hubungan sajarah jeung ngadegna Dayeuh Bandung. Caritana nalika rombongan bupati jeung pangiringna nyusur Cikapundung néangan tempat nu pantes keur diadegkeun puseur dayeuh nu cocok. Nalika bupati nancebkeun tongkat tuluy ditarik deui, ti tilas tongkat éta kaluar cai. Di lokasi cai éta salajengna dijieun sumur jeung salajengna dingaranan Sumur Bandung.
Di taun 1930-an, diluhur taneuh 3.945 m2 éta, diadegkeun wangunan tingkat hasil rarancang Prof. C.P. Wolff Schoemaker. Sanggeus diresmikeun di tanggal 26 Oktober 1939, wangunan éta salajengna ditempatan N.V. Gebeo, usaha listrik Hindia Walanda. Urut gedung Gebeo nu salajengna dijadikeun kantor PT (Persero) Perusahaan Listrik Negara Distribusi Jawa Barat éta, ayana ditungtung pertiluan Jalan Asia- Afrika jeung Jalan Cikapundung.
Sumur Bandung ayana di lantéi dasar Gedung PLN. Caina masih angger wening jeung teu kungsi garing sanajan Dayeuh Bandung ngalaman halodo nu panjang.
Dina poé-poé nu tangtu, sumur éta sok aya nu ziarah nu datang ti sababaraha dayeuh, malihan aya nu asalna ti Jawa Tengah jeung Sumatera.
Mitos
Dina kapercayaan sabagéan masarakat, Sumur Bandung dijaga ku putri nu geulis pisan ngaranna Kentring Manik Mayang Sunda, nu ngajaga alam goib dayeuh Bandung. Tokoh ieu, dina carita Raden Mundinglaya di Kusuma nu dikumpulkeun C.M. Pleyte (1906), atawa dina Wawacan Guru Gantangan dicaritakeun, yén Kentring Manik Mayang Sunda atawa Nyi Ken Buniwangi nya éta prameswarina Prabu Siliwangi. Putrana ngaranna Guru Gantangan. Ngaran Buniwangi di sabagéan masarakat tradisional nu dumuk di wewengkon Bandung kalér masih kungsi disebut mantra-mantra nalika ngalakukeun upacara salametan. Nepi ka di wewengkon Punclut aya lokasi nu dianggap sakral jeung dipahing keur ngucapkeun kecap-kecap kasar atawa sombong. Lamun hal éta dilakukeun, ku kituna biwir jalma nu éta bakal terus calangap.
Saha Buniwangi? teu kungsi dijelaskeun dina sajarah Sunda. Naha asalna ti ngaran Nyi Ken Buniwangi alias Kentring Manik Mayang Sunda atawa lain. Mung, di daerah éta sapanjang jalan ngahubungkeun Dago jeung Maribaya, sakurangna aya tilu tenpat nu dingaranan Buniwangi. Salasahijina mangrupa astana buhun nu dianggap keramat.
Nurutkeun carita, Kentring Manik sateuacanna ngajaga dua sumur. Nu hiji deui ayana di lokasi nu kiwari jadi Palaguna Plaza. Salasahiji lokasi ti wangunan puseur balanja, sateuacanna aya gedong De Kock. Di luhur taneuh nu bakal diadegkeun wangunan éta, aya sumur. Sateuacan sumur éta ditimbun, nu bogana ngayakeun salametan heula ku cara meuncit munding. Hulu sato éta dikubur di sumur éta, kalawan harepanna nu nungguan sumur éta moal ngaganggu.
Sumur Bandung
Komentar
2 tanggapan untuk "Sumur Bandung"
Sandy Galang Pradana pada 15:37, 04-Jun-13
kunjungan perdana di blog anda sobat..
sambil melihat-lihat isi blog anda yang keren sekali..
kalau minat kunjungi blog saya yaa,,,
http://gamehape.heck.in
dan meminta keikhlasan untuk memberi rating blog saya ...
terimakasih,,,
Ameng Carita pada 21:21, 05-Jun-13
@Sandy Galang Pradana,
sama sama, terimakasih telah berkunjung


text:
PAPATAH SUNDA VERSI BINTANG UCHE
hirup dina kahuripan,ngadeg dina wanci janari,tutur tatar laku lampah...
moal cicing suling dipaling, moal jempe angklung kapulung, wani paeh nga bela sunda
najan awak anu kasiksa,taradisi sunda kudu di jaga,najan urang kudu cilaka..
simkuring sanes jawara, simkuring ngan saukur pecinta seni sunda..
Poe salasa tumpak kuda
kuda paninggalan walanda
urang mah urang sunda
atuh pake basa sunda
aya pawang buhaya
pawangna ulin ka persia
kudu nyaah kana budaya
bisi dicolong ku malaysia
hayang ulin ka gunung gede
di gunung aya buhaya
urang sunda sing harade
sing nyaah kana budaya
ngabdi ka gusti eling kabumi
kakayaan nyaeta lewih alus tibatan duit,,
kakayaan nu paling utama nyaeta iman,.
ulah silih salahkeun
kudu silih benerkeun
anu salah tong sok so bener
anu bener tong sok asa pangbenerna
kajeun gelut tibatan budaya sunda direbut..
perih lain ku kanyeuri,,
tapi,, perih ku kanyaah,.
kaduhung aing bogoh ka sia baheula
kaduhung aing nyaah ka sia baheula
"KANYAAH AING DI BALES KU HINIS"
Ulinan nu BENER sanajan BATUR,elingan nu SALAH sanajan DULUR!
ING MAH LAIN SIEUN GELUT, TAPI SIEUN LEVEL AING TURUN JADI JELEMA NU MERESKEUN MASALAH KU CARA ADU OTOT!
Kasenengan lain saukur ambisi NGAHARTAAN hirup, tapi NGAHARTIAN hirup!!
NYAAH AING MOAL SAAT, CINTA AING LAIN SESAAT!!
Sanajan hirup loba nu MIKARESEP moal anggang oge ti jelema nu MIKANGEWA..!!
TONG NUNGGUAN NU TEU KAHARTI. SING BOGA PANGARTI, TEU HAPPY KALANGKAH NYERI.
MEUNGKEUT PAGEUH TALI DUDULURAN
BADUNG MAH GEUS LAIN ZAMAN NA,NU KEUR TREN AINA MAH NGABUNGAHKEUN NU JADI KOLOT
Menta PITULUNG muntang SARAYA kanu MAHA KAWASA,mugi laksana ieu CITA-CITA
NIKMATI nu aya ulah MIKIRAN nu eweuh,HIRUP mah teu cukup ku di PIKIRAN.
TULISAN BISA LEUWIH SEUKEUT TIBATAN UCAPAN .!!
HARTA TANPA HARTI MOAL KAHARTI
Barang ragrag nu dijero saku baju pas sujud ngabuktikeun yen harta mah moal dibawa maot iwal ti amalan urang
HARTA JEUNG HARTI TEH BEDA SAHURUP,TAPI NGARUHNA SAHIRUP.
BOGA KANYERI TEH ULAH ASA DI RASA-RASA. BEUKI DI OGO KANYERI MANEH, BAKAL BEUKI NGADODOHO!
ULAH SOK NGARASA ASA AING JAGO NYIEUN SALAH MENI DI BORO, NYAWA MAH TEU GARANSIAN!
ARI SIA PEMUDA INDONESIA? NAHA GENING OSOK NURUTAN GAYA BENCONG KOREA, IDIOT!
NGOBROL JEUNG SIA MAH MENI ASA LOBA 'DEMI ALLAH' NA, ULAH DIMUMURAH KITU SUMPAH TEH NGEWA!
KEUR BOBOGOHAN CUKUP KU CINTA JEUNG RASA, GEUS KAWIN KUDU KATAMBAHAN BOGA HARTA JEUNG PANGABISA!!
Dodoja datang tong kalut Sanghareupan make imut Ulah rek aral subaha anaking Sing percaya ka nu kawasa
Kabeureuyan mah ku cukcuk peda, lain ku tulang munding, ulah nyepelekeun hal hal anu dianggap leutik, bisi nyugak !
TONG SOK MENTANG-MENTANG BISI LOBA NU NANTANG!
ULAH NGARASA PAYU UNGGAL JELEMA KABEH DI RAYU. ULAH NGARASA AYU ANGGER GEUS KOLOT MAH BEUNGEUT TEH BAKAL JADI LAYU!
Mun hayang sukses siga batur, ulah nempo harta jeung penghasilana, tempo mah elmu jeung kerja kerasna!
NYAAH AING MOAL LUNTUR KU HUJAN JEUNG GUNTUR, NYAAH AING MOAL PALSU KU LAMPAH JEUNG LAKU..!
Ulah HARIWANG,AING mah JALMA BALEG jeung JALMA CAGEUR anu bakal BALEG jeung CAGEUR
AING MAH SAACAN MENCET ENTER, ETA STATUS KU AING DI REGEPKEUN HEULA KEUR SORANGAN, KAKARA KU AING DI STATUSKEUNKEUN KEUR MARANEH.
Ulah ngalakukeun anu teu PANTES,teu PERLU,teu MAMPU jeung teu SEMPET di lakukeun.!
AWEWE ANU AMIS NYAETA AWEWE ANU NATURAL, AWEWE ANU MENOR GE AMIS, NGAN AMIS NA AMIS GIUNG
LALAKI SAJATI NYAETA LALAKI ANU WANIAN!!! WANI NGAKU MUN SALAH TANPA RASA ERA KU HARGA DIRI!
Rek kitu rek kieu..
HIRUP AING IEUH..
AING MOAL NGELUH !
TONG NANYA AING BOGA NAON KEUR NGABAGJAKEUN MANEH. CATET WE, KE JAGA AING MOAL NYANGSARAKEUN JELEMA NU KU AING DIPIKANYAAH!
NEMPO KAGORENGAN SORANGAN MAH SIGA NEMPO CILEUH, DEUKEUT TAPI TEU KADEULEU!
Moal aya CINTA mun eweuh CARITA.
AING CICING MUN TEU DI PANCING, SIA NEANG MASALAH, SIA JELEMA SALAH..!!
GEUS NYAHO SIPAT AING PANTANG EUREUN. AING MOAL EUREUN SAACAN ALOH NU NITA AING EUREUN!
BEUNGHAR JEUNG MISKIN, ANJING JEUNG GOBLOG, HIRUP JEUNG PAEH, DUA SISI KAHIRUPAN NYATA NU MOAL BISA DI PISAH!!
CAN DAHAR GE BANGSA AING MAH GEUS WARAREG, WAREG NGAHAKAN JANJI-JANJI NU HARKOS..!!
MIKIRAN DIRI SORANGAN GE KADANG AING MAH LIEUR, SIA MAH EUWEUH KALIEUR MIKIRAN BATUR, GELO SUGAN TEU BOGA PIKIRAN?
Mereun geus tidituna hirup jadi hinaan, harga diri jadi kekesed. Lain ngewa, lain oge kur ijid tapi ieu kanyeri moal pupus ku waktu
PAIT PEUHEURNA DI NYENYERI MOAL NGELEHKEUN LIATNA MUNAJAT HATE KEUR NEANG DURIAT NU HADE SIFAT!
Rek kitu rek kieu HIRUP AING,AING moal NGELUH !
Bobogohan teh sing nepika paketrok iteuk, tapi ceuk budak ayeuna mah bobogohan teh sing nepika paketrok huntu.
EMANG BENER AWAK MANEH ALUS, HANJAKAL GEUS LOBA NU NGELUS-NGELUS.
Najan dulur najan baraya mun balangsak mah tara hayang wawuh, tapi mun beunghar sanajan lain batur sapeujit ge meni getol hayang kapake.
AING NGARUMASA LAIN SASAHA, JEUNG AING GE NGARUMASA TEU BOGA KAWASA. TAPI CINTA AING KA DIDINYA MOAL LUNTUR TEPI KA SAWARGA.
Mun aya NGOMONG aya,mun eweuh NGOMONG eweuh,ulah aya d EWEUH-EUWEUH,ulah EUWEUH di AYA-AYA.
HIRUP MOAL INDAH KU CINTA,HIRUP MOAL INDAH KU SUKSES,TAPI HIRUP INDAH KU KABAHAGIAAN.
mun eweuh KOLOT,eweuh MARANEH, HORMATI KOLOT mumpung araya keneh
MOAL AYA MASALAH LAMUN EUWEUH NU SALAH.
NGABAYANG,NGALAMUNAN ANU DIPIKARESEUP EWEUH SALAHNA,NU SALAH MAH NU SOK MAKSA HATE BATUR TITAH RESEUP KA MANEH.
AWEWE JAMAN AYEUNA TEU BUTUH "DIMANJA" TAPI BUTUH NA "KAWASAKI NINJA" !!
nu DIBUTUHKEUN dina KAHIRUPAN MANEH ngan "PROSES" lain "HASIL" kasarna "HASIL" mah bisa DIBELI,tapi PROSES ngan MANEH nu NGALAMAN.
Saherang-herang nage CAI BEAS,ANGER MOAL SAHERANG CAI PANCURAN,sabener-bener na MANUSA, ANGER MOAL SABENER GUSTI NU MUTLAK.
CENAH NYA'AH TAPI NEANGAN SELIR,ONGKOH NYA'AH TAPI HATE DI GILIR..
ANJING BUDUG mah PAEH teh ukur BILATUNGAN,tapi MANUSA PAEH salain BILATUNGAN aya BALITUNGAN,ulah POHO...!!!
loba kabogoh tong ngarasa jadi jelema pang keren na, sia ngarasa teu jadi jelema gampangan hah ?!! TOLOL !!!
WOLES WEH NGAJALANAN HIRUP MAH, REJEKI,JODOH,MAOT GEUS AYA NU NGATUR TE KUDU PUSING NGURUSKEUN NU LAIN URUSAN SIA.#
NUTUP HATE KU JUAL MAHAL, KACIDA SOMBONGNA. NGASONGKEUN DIRI LANTARAN MURAHAN, KACIDA LEBARNA.
HIRUP MOAL JAUH TI KASEDIHAN JEUNG KASENANGAN,TAPI DUANANA KUDU SALING INGET,KEUR SEDIH INGET SENANG,KEUR SENANG INGET SEDIH #
ULAH SIEUN DICUEKAN KU JELEMA NU DIPIKANYAAH KU MANEH. DIJERO SIKAP NU CUEK PASTI AYA MAKNA JEUNG "KANYAAH TERPENDAM".
DA TEU HESE HAYANG HIRUP DAMAI MAH, SENENGKEUN KOLOT !! GEUS ETA HUNGKUL !! HESE??
NGABAHAGIAKEUN JELEMA NU DIPIKANYAAH KU URANG WALAUPUN URANG KEUR TEU BAHAGIA ETA KAKARA MANUSIA SEJATI. #
MUN SIA NANYA "SABARAHA GEDE CINTA AING KA SIA" KU AING DITANYA DEUI "SABARAHA KUAT SIA NAMPUNG CINTA AING?"
Kadang nu awis teh sanes biaya hirup, tapi gaya hirup
PRUNG MAUNG GEURA TARUNG, GEURA NGAGAUNG TEMBONGKEUN SIHUNG!!!


text:
Selasa, 20 Juli 2010
Contoh Pidato Sunda | Biantara Nyérénkeun jeung Narima Calon Pangantén | Biantara Sesepuh ti Calon Pangantén Awéwé
Biantara Sesepuh ti Calon Pangantén Awéwé
Assalamu’alaikum Wr. Wbr.
Ngahaturkeun nuhun ka panata acara anu parantos nyésakeun lolongkrang waktos kanggo simkuring, pikeun sasanggem dina ngabagéakeun kulawarga calon pangantén pameget. Rupina teu aya deui kecap nu langkung anteb kanggo ngébréhkeun rasa bagja jero dada, iwal ti tasyakur bini’mah, ngagalindengkeun puji miwah sukur ka Alloh SWT, anu tos ngalungsurkeun pirang-pirang nimat kanggo urang sadaya; nimat iman, nimat Islam, nimat dipaparin jagjag tur waringkas, dugi ka dina dinten anu sakieu cangrana, insya Alloh urang baris nyakséni ngadahupna Jang Omad Kadaluwarsa ka Néng Siti Sapuratina.
Alhamdulillah, pangersa Bapa Naib ti Kantor Urusan Agama parantos sumping. Mangga Pa Naib, calikna di payun, supados simkuring langkung reugreug. Sumuhun, sabada nyukruk galur pancakakina mah, geuning sareng Bapa Naib téh masih baraya. Kupungkur, simkuring kantos sakulah-sakolih sareng anjeunna di internaat, waktos sasarengan janten murid Sakola Normal. Kulan? Sumuhun, sanés internét, in-ter-naat. Upami ayeuna mah teu bénten sareng asrama.
Ku ditepangkeunana sareng Bapa Naib, asa tambih ngandelan kayakinan, réhna perkawis jodo, pati, bagja sinareng cilaka mah anging Alloh Anu Uninga. Bapa Naib nembé ngaharéwos, saurna, sanajan tos puluhan taun didamel di Kantor Urusan Agama, sanajan tos ratusan kali nyatetkeun anu panganténan, nanging berekah dugi ka danget ieu masih kénéh nyorangan. Kulan? Sumuhun, di dieu saurna nyorangan sotéh, da di bumina mah aya nu ngaréncangan.
Urang kantunkeun heula dongéng Bapa Naib. Badé langsung baé ngawaler patalékan ti sesepuh calon pangantén pameget, bilih aranjeunna gantung dangueun, bilih teu sabar nganti walonan. Mangkaning nembé nyorang lalampahan sakitu tebihna, sageuy upami diulur ku waktu téh. Pa Éméd, kitu deui wargi-wargi sanésna ti Kalimantan, Jang Omad téh seja ditampi, sakali deui, seja ditampi binarung ku kabingahan.
Bapa Emed kalih Ibu, kitu deui wargi-wargi sadaya anu ku simkuring dipihormat,
Sanaos tos aya kedal ucap yén Jang Omad seja ditampi, nanging asa kirang payus upami sasanggem téh dicagkeun dugi ka dieu. Angot nguping sasauran ti sesepuh calon pangantén pameget sakitu ngagebayna. Étang-étang kaul wé ieu mah, ngiring bingah ka nu badé panganténan.
Upami disebat katempuhan buntut maung mah panginten kirang merenah, nanging kamari mah ditataharkeun pikeun biantara nampi calon pangantén téh nya pun lanceuk pisan, Kang Among Suryabarata Kusumah. Nanging sabada diémut deui ku anjeunna, sok inggis ébat dina waktosna. Bilih dumadakan geumpeur, malum nembé pisan badé diajar janten mitoha. Kalih perkawis tos aya babadiamian ti anggalna, upami nu nyérénkeun pangantén katingalna jangkung badag, seja dilawanan ku nu langsip baé. Nya simkuring anu katempuhanana, da rumaos pangbegangna.
Hadirin anu dipihormat,
Simkuring asmana kulawarga Bapa Among, kantenan ngarasa bagja binarung reueus, réhna anu dianti-anti ti kamari, ditungguan ti mangkukna, ayeuna teu burung cunduk. Sumuhun, ari melangna mah nataku, bilih aleutan ti Kalimantan kumaha onam di jalan, mangkaning saurna lalampahan ti Samarinda ka Bandung téh dugi ka opat dinten opat wengi.
Néng Siti mah tos kantenan, guling-gasahan ti kamari kénéh. Bet ngimpleng nu lain-lain cenah, kumaha mun Jang Omad katiruk jajantung ku pramugari kapal cai, dugi ka bolay niatna. Énggal baé dibeberah, masing yakin cék simkuring téh, Jang Omad mah teu aya watek cunihin. Ayeuna mah, Nyai, geus teu jaman ngeleyed téh. Jaman bruk-brak, jaman jujur, henteu sumput salindung. Na ari gantawang téh pun lanceuk nyeukseukan, “Aéh-aéh, naha ceuk saha Akang cunihin, ceuk saha Akang ngeleyed?” kituna téh bari muril-muril kumis.
Sumuhun, seja nguningakeun baé, wiréh pun lanceuk mah ceplak pahang, upami sasauran téh tara didingding kelir. Nu mawi, titip baé ka Jang Omad, teu kénging soak upami engké Pa Among muncereng, da tos kitu pasipatanana. Teu kénging inggis ku kumis, da haténa mah sakitu léahna. Nanging, apan ayeuna mah sanés jaman Si Kabayan, tos kedah teu usum mitoha paséa sareng minantu téh. Sanés kitu, Kang Among? Sanés saurna téh.
Hadirin anu dipihormat,
Kantenan, kawitna mah Kang Among ogé teu kinten hélokna, basa uningaeun Néng Siti gaduh beubeureuh dina internét. Saurna téh: “Teu kaharti ari barudak ayeuna. Naon resepna bobogohan jeung nu teu puguh bungkeuleukanana, piraku rék ngagaléntoran aksara? Jeung nu ngajirim wé atuh Nyai, tuh aya Kang Dian, aya Cep Usman, Jang Dédé, ngan ulah wé ari jeung Ceu Éti mah.”
“Kang Omad téh nyaaheun pisan …” sanggem pun alo.
“Nyaaheun kumaha, tepung gé acan. Weléh teu kaharti ku kolot mah, sakalian wé atuh kawin téh jeung komputer.”
Ah, da kitu geuning pun lanceuk mah.
Nanging, saparantos panjonghok, geuning teu burung ngarepok. Reugreug simkuring téh, najan jodona urang Kalimantan, tapi apan enas-enasna mah apan masih kénéh urang Sunda. Masih kénéh maké basa Sunda. Masih kénéh ngamumulé budaya Sunda. Simkuring panuju pisan kana kasauran sesepuh calon pangantén pameget. Leres barudak téh digedékeun dina jaman anu tos béda, nu disebat modéren téa, nanging reueus naker upami masih émut ka titipan karuhun mah.
Hadirin anu dipihormat,
Pamaksadan Bapa Éméd téh geuning pertéla pisan. Nguping niat anu sakitu ihlasna, sageuy upami simkuring sareng pun lanceuk ngamomorékeun. Perkawis Jang Omad anu magar seueur kakirangan, ah, da apan jalma mah teu aya nu sampurna. Tong boroning barudak anu nembé badé diajar rumah-tangga, dalah anu tos puluhan taun, sapertos simkuring, ari pacogrégan mah sok aya baé. Sawangsulna Si Nyai, eukeur mah ogoan, katambah babarian, belikan, teu sabaran, Jang Omad gé langkung uninga panginten. Hapunten pisan upami Néng Siti kirang pangaweruh dina ngawulaan carogé. Nyanggakeun ka Jang Omad kanggo ngalelempengna.
Sumpingna kulawarga Jang Omad anu magar teu nyandak munding-munding acan, teu janten émutan pikeun simkuring mah. Sanaos tadi ku simkuring katingal aya nu nyandak soang dua jodo. Ku kasumpinganana gé, simkuring tos pirang-pirang ngahaturkeun nuhun.
Mugia sabada diwalimahan, Jang Omad sareng Néng Siti janten kulawarga anu runtut-raut sauyunan. Sing manjang laki-rabina, dipaparin putra anu soléh, geusan ngahontal kabagjaan dunya rawuh ahérat.
Sakitu nu kapihatur.
Billahi taufik walhidayah. Wassalamu’alaikum Wr. Wbr.
(http://daluang.com/biantara-nyerenkeun-jeung-narima-calon-panganten/)
7 komentar:
- Anonim14 Februari 2012 23.24
Nyuhunkeun widina abdi ngopy conto pidato anu kalintang saena. Insyallh bakal manfa`at.Htr nuhun.BalasHapus
Sami abdi oge nyuhunkeun widina bade ngopy ieu contoh pidatio teh. hatur nuhunBalasHapus
hatur nuhun visan artikelna kaanggoBalasHapus
neda hapunten tur nyuhungkeun widi COPAS
nyungkeun widi copas hatur nuhunBalasHapus
- Anonim13 April 2013 03.17
HATURNUHUN,, NYUHUNKEUN WIDI NGOPI...BalasHapus
IBU ANI
neda widi bade di copiBalasHapus
pabeulit ieu teh nampi atanpi nyerenkeun..?????BalasHapus
Judul-Judul Pidato Pilihan :
- Dies Natalis SMAN 1 Kesamben Tuntutan Globalisasi
- Sambutan Camat Pada Rapat Desa Melalui Gotong-royong Segala Kesulitan Bisa Teratasi
- Acara Rutin Mingguan SMAN 1 Garut Kita Harus Mandiri
- Acara Rutin Mingguan SMAN 21 Semarang Membangun Semangat Muda
- Contoh Pidato Acara Rutin Mingguan SMKN 10 Subang Berbakti Kepada Orang Tua
- Pidato Pertemuan Rutin Bulanan SMAN 2 Cikarang Pusat Bekasi Jiwa Mandiri Kunci Harga Diri
- Pidato Pertemuan Rutin Bulanan SMAN 5 Jakarta Menjadi Generasi Muda Pembawa Perubahan
- Pidato Pembinaan Rutin Bulanan SMAN 17 Batam Mari Bangun Semangat Belajar Kita
- Pidato Pembinaan Rutin Mingguan SMAN 5 Bandung Membangun Semangat Belajar Menggapai Prestasi
- Pidato Pembinaan Rutin SMAN 1 Semarang Mari Bangun Karakter Secara Positif
- Pidato Perpisahan oleh Perwakilan Siswa Kelas 3 SMP Lanjutkan Sekolah dan Raih Cita-citamu
- Contoh Pidato Tema Reboisasi Anjuran Menanam 1000 Pohon
- Contoh Pidato Pada Hari Pendidikan Nasional Bangkitkan Semangat Pendidikan Nasional
- Pidato SD Negeri 5 Bangkalan Indahnya Memiliki Sopan Santun
- Pidato Perpisahan oleh Siswa SMP 2 Surabaya Jadi Juara Berkat Jerih Payah
- Pidato Perpisahan oleh Wakil Siswa Kelas 3 SMP 33 Jakarta Raih Pendidikan Lebih Tinggi Raih Cita-cita
- Pidato Perpisahan Sekolah SMPN 15 Batam Kejarlah Cita-Citamu
- Pidato Perpisahan Kelas 6 SDN 1 Jakarta Giatlah Belajar dan Raih Cita-citamu Setinggi Mungkin
- Pidato Perpisahan Murid SDN 1 Bengkulu Buang Penyesalan Perbaiki Masa Depan
- Pidato Perpisahan oleh Wakil Siswa kelas 3 SMAN 1 Cilegon Waktu Tak Dapat Diputar Jangan Sia-Siakan
- Contoh Pidato Sambutan Kepala Desa Pada Rapat Desa Informasi Sangatlah Penting Untuk Kemajuan
- Contoh Pidato Sambutan Pada Pembukaan Diskusi Kelompok Manfaat Bioteknologi
- Contoh Pidato Sambutan Pada Sidang Pembukaan Pemilihan Ketua Prestasi Bisa Dicapai Berkat Keuletan dan Ketangguhan
- Contoh Pidato Upacara Rutin SMAN 2 Cikarang Pusat Bekasi Jadilah Pemuda Sukses
- Contoh Pidato Rutin SMPN 1 Bekasi Membangun Harapan Membangun Keberhasilan
- Contoh Pidato Upacara Rutin SMAN 2 Cikarang Pusat Bekasi Pemuda Taruhan Bangsa
- Contoh Pidato Upacara Rutin SMAN 1 Tasikmalaya Membangun Perubahan dan Mencapai Kesuksesan
- Contoh Pidato Upacara Rutin SMAN 12 Tasikmalaya Belajarlah Berani Bertindak Untuk Keberhasilan Masa Depan
- Contoh Pidato Pembinaan Rutin SMA Negeri 8 Bekasi Mari Bangun Karakter Secara Positif
- Contoh Pidato Upacara Hari Senin SMA Negeri 15 Jakarta Bermimpilah Besar dan Pegang Kuat-Kuat Hingga Berhasil
Ebook GRATIS : Apabila Anda pengunjung baru dan Anda ingin menemukan rahasia : Bagaimana Hidup Berat Tetapi Terasa Tanpa Masalah-Menggelorakan gairah Hidup Tingkat Tinggi dalam Hitungan Menit". Klik Sekarang DisiniDownload Sekarang : Rahasia Merebut Gadis Incaran Anda Tanpa Penolakan. Rahasia Ini Dinikmati Sejuta Download
Kabar Internasional Paling Kontroversial
- Penghinaan : Jilbab Tempat Kencing
- Para Prajurit Israel lakukan penyiksaan dan kekejaman Pada warga Palestina, sejak minggu pertama dilatih Jadi tentara
- 200.000 veteran AS pada perang Irak dan Afghanistan jadi gelandangan
- Pahitnya Nasib Veteran AS Paska Perang Irak & Afganistan Ditelantarkan Pemerintahannya Sendiri
- Dr. Dari London Berbalik 180 Derajat Benci Israel
- Bom - bom Mutakhir Negara Teroris Israel
- Saksi mata tragedi pembantaian kamp Sabra-Shatila
- Dampak Bom Posphor terhadap Tubuh Manusia
- Orang Israel yang paling Dibenci Israel
- Surat Ancaman Pembunuhan dari Anak Israel Usia 8 tahun kepada Anak Palestina Seusianya
- Ayat-ayat Talmud yang Dijadikan Doktrin Perang Tentara Israel
- Dinasti Bush Menunggangi Kekristenan untuk Menipu Warga Kristen Dunia
- Kitab Talmud Kitabnya Yahudi : Orang - Orang Non Yahudi Bukanlah Manusia, Melainkan Binatang Kekejian Israel
- Ratusan Tentara Israel Tewas Oleh Pejuang Palestina
- Lebih Dari 30 Pilot Israel Tolak Perang di Gaza
- Militer Teroris Israel Akui Gunakan Taktik Brutal di Gaza
- Pasukan Israel Berperang Dengan Menggunakan Pampers
- Lemparan Sepatu : Hadiah Perpisahan Buat Bush Sang Pembantai
- Obama Mulai Menabuh Genderang Perang Kepada Umat Islam
- Tzivni Livni Mengakui Benteng Kekuatan Hamas Tak Runtuh
- Bin Laden Serukan Jihad Fisabilillah Terhadap Zionis Israel
- PM Turki Sumpah Serapahi Presiden Israel
- Israel Tidak Tahu Batas Negaranya Sendiri, Karena Memang Tidak Punya Negara
- Proses Terbentuknya Zionisme
- Media Israel Akui 8 Kegagalan Israel di Gaza
- Ratusan Tentara Israel Tewas oleh Pejuang Palestina
- Israel Tidak Akan Mengumumkan Jumlah Tentaranya yang Tewas Kecuali Hanya Menyebut 10 Korban
- Aib dan Kelemahan Israel Mulai Terkuak


text:
Aquifer
Aquifer nyaeta lapisan handapeun taneuh nu ngandung-cai dina batuan nu permeabel (bisa ngalirkeun atawa mawa cai), atawa material leupas saperti (gravel, keusik, silt, atawa clay) numana cai taneuh bisa dipake ku cara ngompa tina sumur. Elmu ngeunaan aliran cai dina aquifer tur karakter aquifer disebut hidrogéologi.
Klasifikasi Aquifer[édit | sunting sumber]
Diagram ieu ngindikasikeun arah aliran tipikal dina potongan lintang tina sistim aquifer confined/unconfined basajan (dua aquifer kalayan hiji aquitard diantarana, dilingkung ku bedrock aquiclude) numana huhubungan jeung aliran (tipical dina daerah lembaba ). Water table jeung zona henteu jenuh ogé diilustrasikeun. Leuwih jelas ngeunaan aquifers, tempo Daptar aquifer.


text:
Tumbila
Tumbila (atawa tumila) mangrupakeun serangga peuting (nokturnal) ti famili Cimicidae nu hirup salaku hématofagi, nyeuseup getih manusa jeung inang getih-haneut lianna.
Daptar eusi
Biologi[édit | sunting sumber]
Genera jeung spésiés[édit | sunting sumber]
Tumbila biasa (Cimex lectularius) mangrupakeun kutu nu pangbisana ngaluyukeun manéh jeung ligkungan, sumebar di wewengkon nu iklimna sedeng ti jaman kuna. Spésiés lianna kayaning Cimex hemipterus nu aya di wewengkon tropis (kaasup Florida), nu ogé sok nyerang ternak jeung kalong, sarta Leptocimex boueti nu aya di wewengkon tropis Aprika Kulon jeung Amérika Kidul, sok nyoco kalong jeung manusa. Cimex pilosellus jeung C. pipistrella utamana nyoco kalong, sedengkeun Haematosiphon inodora, spésiés ti Amérika Kalér, utamana nyoco ternak.
Dedegan[édit | sunting sumber]
Tumbila sawawa kelirna coklat semu beureum, depé, lonyod, bulu mikroskopik sahingga katémbong garis-garis, tanpa jangjang, panjangna 4-5 mm sarta gerakna laun. Anakna nu kakara megar awakna sepa, beuki gedé beuki nyoklatan.
Daharna[édit | sunting sumber]
Ilaharna mah tumbila téh getolna peuting, utamana wanci janari, tapi bisa ogé pabeubeurang, mun aya kasempetan. Tumbila ieu katarik ku haneut jeung gas karbon dioksida, nyoco maké 'tulalé' nu dua solobongna: hiji jang nyuntikkeun ciduh nu ngandung anti-koagulan jeung anéstétik/pangbaal, hiji deui jang nyerot getih. Sanggeus nyoco salila kira lima menit, sakadang tumbila balik deui ka panyumputanana. Tapak nyoco téh biasana kakara karasa sababaraha menit atawa sa-jam-an sanggeusna, salaku réaksi dermatologis kana zat anu disuntikkeun. Najan bisa hirup tanpa dahar nepi ka 18 bulan, tumbila ilaharna néang cocoeun unggal lima-sapuluh poé.
Kadang, mun dicoco tumbila, urang sok ngarasa kotor. Padahal, tumbila mah katarik sotéh ku karbon dioksida tina engapan, lain ku kokotor atawa nu lianna, sarta ukur nyedot getih, tara kana runtah. Kaberesihan lingkunganana euweuh patalina jeung pangaruh tumbila ka awak urang.
Najan awak tumbila bisa baé mawa patogén na awakna, kayaning wabah Bubonik jeung hépatitis B, tapi can kungsi aya laporan ngeunaan tépana ieu panyakit ngaliwatan ieu kutu, aya ogé nu keuna ku impéksi kulit tina tatu urut nyocona alatan.
Baranahan[édit | sunting sumber]
Tumbila bikang bisa endogan nepi ka lima sapoéna, sarta 500 sapanjang hirupna. Panjang endogna kira 1 mm (kira sagedé lisa, bisa katempo), warnana bodas.
Aya sababaraha spésiés tumbila nu jaluna boga sarupaning cocok nu disékrésikeun ku jaluna sanggeus jalangan nu nutup palawangan bikangna sahingga jalu nu séjén teu bisa ganggu.
Dina Xylocaris maculipennis, jaluna bisa 'némbak' jalu lian nu keur jalangan, sahingga gén anu asup kana aliran getih bisa ngalir ka bikang korbanna. Dina A Natural History of Sex, Adrian Forsyth nulis "Spérma nu merkosa téh asup kana vas deferens korban jaluna sahingga dipaké ku korbanna nalika kopulasi" ("The sperm of the rapist enters the vas deferens of his male victim and is used by the victim during copulation". Kajadian ieu ogé karandapan ku kéong cai darat genus biomphalaria, nu mangrupakeun véktor sistosomiasis (Forsyth, 1991).
Gangguan[édit | sunting sumber]
Mitambeyan nyerang[édit | sunting sumber]
Aya sababaraha jalan nepi ka patempatan urang jadi aya tumbilaan. Serangga ieu bisa kabawa ti hotél, losmén/pamondokan, sarta tempat-tempat umum lianna, atawa tina parabot rumah tangga nu dibawa, pakéan ti tempat umum, jsb., tapi ilaharna mah teu langsung kabawa dina pakéan nu keur dipaké. Mun geus aya di jero wangunan mah, tumbila bisa sumebar ka rohangan-rohangan séjén, gumantung kaayaan pindingna.
Tempat nyerang[édit | sunting sumber]
Tumbila téh awakna depé, sahingga bisa nyelap dina sela-sela anu heureut, nyumput dina kasur, matras, samak, furnitur, karpét, jsb., kadang nyorangan, kadang ngumpul ngagorombol. Tumbila lain serangga sosial jeung tara nyayang, bisa nyaba sakilo jauhna pikeun néang hakaneun, tapi biasana mah nyumput sarta tetep deukeut ka mangsana di kamar saré atawa dina sofa nu sok disaréan.
Nyusud serangan[édit | sunting sumber]
Tumbila bisa disusud ku néang noda taina nu hideung dina sela kasur, atawa, teu kahaja, katindes sahingga bucat nimbulkeun coréng beureum getih. Mun ditindes, awak tumbila bakal ngaluarkeun bau féromon nu matak sebel, nu ogé bisa kaambeu dina hawa nu teu kakekeb.
Rujukan[édit | sunting sumber]
- Bedbug, Wikipédia édisi basa Inggris (23 Maret 2006).
- Interviews with employees of Smithereen Pest Control (Chicago, Illinois), August 2005 (used for semi-rewrite)
- The Flight of the Iguana, by David Quammen (ISBN 0684836262) provides detail about Xylocaris maculipennis
- A Natural History of Sex: The Ecology and Evolution of Mating Behavior, by Adrian Forsyth (ISBN 1552094812)
- Forsyth, A. Die Sexualität in der Natur. Munich: Deutscher Taschenbuch Verlag. 1991.
- Megabugs, by MacQuitty & Mound (ISBN 1898304378)
- Goddard, J.A. The Physician’s Guide to Arthropods of Medical Importance. CRC Press. 1993.
Tumbu kaluar[édit | sunting sumber]
- Getting Rid of Bedbugs - About.com
- National Pest Management Association
- Bed Bug Awareness
- Artikel rujukan:
- University of Kentucky Entomology Department article
- Dermatology Online Journal article
- "Hey! A Bedbug Bit Me!" (KidsHealth)
- University of Sydney and Westmead Hospital Department of Medical Entymology article
- eMedicine article on bedbug bites
- WebMD Medical News: Bedbugs Back in U.S. Beds: Pest Firms Report Uptick in Calls for Bedbug Busters
- Bedbugs: A Health Problem Returns to the U.S.
- Artikel kalawarta:
- Boston Herald: Tenants Feeling Bugged
- NYT: Just Try to Sleep Tight. The Bedbugs Are Back.
- NYT: Sleep Tight, and Don't Let ... Oh Just Forget About It
- New Yorker: Night Visitors
- Photograph of a bedbug feeding on a man (for scale)
- Weblog nu eusina rupa-rupa tarékah ngabasmi tumbila:
- A Picture of Me
- The Bedbug Blog
- Bedbugs Are Ruining My Life
- BBRUG Bedbug Control Command Center
- Musings of a Chicagoan: Bedbug Genocide
- Bugged Out — Komunitas online urang New York pikeun nyanghareupan épidemi tumbila di kota.
- Bed Bug Story — "A Bed Bug Success Story"


text:
Prasasti
Batutulis atawa prasasti nyaéta piagem atawa dokumén nu ditulis dina bahan nu teuas jeung kuat lila. Bahan ieu biasana mangrupa batu atawa lémpéngan logam, biasana tina tambaga. Kecap ieu dipilih sabab mibanda harti nu sarua dina Basa Sangsakerta jeung Basa Jawa (Kuna), nu mangrupakeun dua basa nu saring dipaké keur nulis prasasti di Indonésia jaman baheula.
Aya sababaraha istilah séjén keur prasasti. Dina Basa Latin, prasasti disebut inskripsi. Di Malaysia, istilah nu sering dipaké nyaéta "batu bersurat" atawa "batu bertulis". sanajan leuwih gampang dipikaharti, tapi pengertian ieu leuwih sempit tibatan "prasasti", sarta henteu kabéh prasasti dituliskeunnana dina batu. Tapi, dina masngsa kapungkur, Indonésia ogé sering maké istilah "batu bertulis", misalna Prasasti Batutulis di Bogor, nepi ka ngaranna ogé dipaké jadi ngaran pakampungan.
Dina harti modéren di Indonésia, prasasti sering dikaitkeun jeung tulisan dina paésan atawa dina gedong, utamana nalika neundeun batu munggaran.


text:
Lagu Euis Komariah Free Mp3 Download
MUST READ
:
1. Download Link will working with Browser MOZILLA FIREFOX & CHROME
only.
2. Don't use IE (Internet Explorer)
browser.
Euis Komariah Yus Wiradiredja - Pengkolan Mp3
Neang Popotongan - Euis Komariah Kosaman Djajapdhede Ciptamas Mp3
Nasib Diri - Euis Komariah Akoer Lahflv Mp3
Euis Komariah Yus Wiradiredja - Bulan Sapasi Mp3
Panyalahan Ngumbar Asih - Euis Komariah Akoer Lahflv Mp3
Euis Komariah - Ririungan Erwinalfarisiovicom Mp3
Kelar Pikir Lembur Kuring - Euis Komariah Akoer Lahflv Mp3
Euis Komariah With Jugala Orchestra - Bardin Mp3
Idjah Hadidjah - Serat Salira Erwinalfarisiovicom Mp3
Euis Komariah Ida Widawati W Jugala Lingkugan Seni Degung - Sangkur Ratu Mp3
Euis Komariah - Bulan Sapasi Degung - Erwinalfarisiovicom Mp3
Degung With Ibu Euis Komariah Mp3
Euis Komariah - Bulan Sapasi - Jaipongan Erwinalfarisiovicom Mp3
Euis Komariah W The Jugala Group - Duh Teungteuingeun Mp3
Anggangna Kamelang Kudu Kasaha - Euis Komariah Akoer Lahflv Mp3
Parade Bentang Bulan Sapasi Mp3
Kalakay Gupay Side 1 Kagegelan Ti Mang Koko Sareng Mang Nano Mp3
Euis Komariah - Enggalkeun Jaipongan Erwinalfarisiovicom Mp3
Euis Komariah - Dalingding Asih Erwinalfarisiovicom Mp3


text:
Sebaran-t student
Dina kamungkinan jeung statistik, sebaran-t atawa sebaran Student loba digunakeun keur nga-estimasi mean tina populasi nu kasebar sacara normal dina waktu ukuran sampelna leutik. Dasar nu kawentar Student's t-test nyaeta keur statistical significance tina dua sampel mean anu beda, sarta interval kapercayaan keur dua populasi means anu beda.
Asal tiori ngeunaan sebaran-t mimiti dipublikasi dina taun 1908 ku William Sealey Gosset dina paper nu ditulis pseudonym Student. Tiori Tes-t sarta hal nu pakait leuwih dipikaharti dina tulisan-tulisan R.A. Fisher, nu nyebut ieu sebaran ku "Student's distribution".
Student's distribution loba digunakeun lamun (saperti digunakeun dina statistik praktis) populasi simpangan baku teu dipikanyaho sarta bakal di-estimasi tina data. Dina buku teksbook dijelaskeun yen simpangan baku lamun dipikanyaho aya dua tipe nyaet: (1) dina hal ukuran sampel kacida gedena yen salah sahiji keur nganyahokeun simpangan baku tina data ku cara nga-estimasi varian lamun varian pasti, jeung (2) keur ngagambarkeun alesan sacara matematik, numana masalah estimasi simpangan baku kadangkadal "diabaikan" sabab lain ngarupakeun hal anu kudu dijelaskeun ku pangarang atawa instruktur.
Daptar eusi
Kumaha sebaran-t student loba dipake[édit | sunting sumber]
Anggap X1, ..., Xn ngarupakeun variabel acak bebas nu kasebar normal mibanda nilai harepan u sarta varian σ2. Saterusna
dijadikeun "sample mean", sarta
dijadikeun "sample variance". Saperti anu ditempo di handap ieu
ngarupakeun sebaran normal nu mibanda mean 0 sarta variance 1. Gosset nalungtik hubungan kualitas jadi,
sarta nembongkeun yen T ngabogaan fungsi dénsitas probabilitas
numana v sarua jeung n − 1. Sebaran T eta ayeuna disebut sebaran-t. Parameter v sacara konvensional disebut angka degrees of freedom atawa tingkat kabebasan. Sebaran gumantung kana nilai v, lain kana nilai u atawa σ; heunteu gumantungna ieu sebaran kana nilai u jeung σ ngajadikeun sebaran-t-penting boh dina tiori sarta praktek.
Kumaha cara make sebaran t-student[édit | sunting sumber]
Interval dina titik ahir nyaeta
numana A nyaeta pendekatan titik-persentasi sebaran -t, ngarupakeun interval kapercayaan keur u. Saterusna, lamun nilai mean tina susunan observasi dipikanyaho maka bisa disebutkeun aya alesan keur merkirakeun yen data ngaboogan sebaran normal, bisa digunakeun sebaran-t keur nge-tes confidence limits nu sacara tiori mean kaasup nilai nu diprediksi - saperti nilai prediksi dina null hypothesis.
Hasil ieu digunakeun dina Student's t-test: beda antara dua sampel mean tina dua sebaran normal bakal mibanda kasebar sacara normal, sebaran-t bisa digunakeun keur ngetes beda ieu nu sacara alesan statistik bisa diperkirakeun bakal jadi nol.
Angka statistik sejen nunjukeun yen sebaran-t keur sampel anu ukuran sedeng aya dina kaayaan null hypothesis nu dipiharep, sabab kitu bentuk sebaran-t jadi dasar keur tes signifikan di kaayaan sejen nu sarua hadena waktu ngetes beda dua mean. Contona, sebaran Spearman's rank correlation coefficient, rho, dina kasus null (taya korelasi) nembongkeun hasil nu hade ku pendekatan sebaran-t keur ukuran sample leuweih ti 20.
Tempo prediction interval keur conto sejen nu make distribusi ieu.
Tiori lanjutan[édit | sunting sumber]
Hasil Gosset's bisa netepkeun hal nu leuwih umum. (Keur conto tempo Hogg and Craig, Bagean 4.4 and 4.8.) Anggap Z ngabogaan sebaran normal nu mibanda mean 0 sarta variance 1. Anggap V ngabogaan sebaran chi-kuadrat nu mibanda v tingkat kabebasan. Terus kira-kira yen Z sarta V ngarupakeun bebas (tempo teorema Cochran). Mangka rasio
ngabogaan sebaran-t nu mibanda v tingkat kabebasan.
Keur sebaran-t nu mibanda v tingkat kabebasan, nilai ekspektasi 0, sarta varian v/(v − 2) lamun v > 2. Skewness na 0 sarta kurtosis na 6/(v − 4) lamun v > 4.
Fungsi sebaran kumulatif dijelaskeun dina fungsi béta teu lengkep,
nu mibanda
Sebaran-t aya hubunganna jeung sebaran-F nyaeta: nilai kuadrat t nu mibanda v tingkat kabebasan disebarkeun salaku F nu mibanda nilai 1 sarta v tingkat kabebasan.
Sakabeh fungsi probability density sebaran-t digambarkeun dina bentuk bel salaku variabel sebaran normal nu mibanda nilai mean 0 sarta varian 1, iwal ti ngabogaan nilai nu leuwih handap sarta ngalegaan bentuk belna. Salaku jumlah tingkat kabebasan anu nambahan, sebaran-t ngadeukeutan sebaran normal nu mibanda nilai mean 0 sarta varian 1.
Gambar di handap ieu nunjukeun densitas sebaran-t dina kaayaan beuki naekna nilai v. Sebaran normal ditempokeun dina garis biru keur perbandingan. Catetan yen sebaran-t (garis beureum) jadi rapet jeung sebaran normal lamun v oge ningkat. Keur v = 30 sebaran-t persis sarua jeung sebaran normal.
Sumber sejen[édit | sunting sumber]
- "Student" (W.S. Gosset) (1908) The probable error of a mean. Biometrika 6(1):1--25.
- M. Abramowitz and I. A. Stegun, eds. (1972) Handbook of Mathematical Functions with Formulas, Graphs, and Mathematical Tables. New York: Dover. (See Section 26.7.)
- R.V. Hogg and A.T. Craig (1978) Introduction to Mathematical Statistics. New York: Macmillan.
Tumbu kaluar[édit | sunting sumber]
- Earliest Known Uses of Some of the Words of Mathematics (S) (Remarks on the history of the term "Student's distribution")


text:
Ciung Wanara
Ciung Wanara nya éta tokoh sunda anu kawéntar di tatar sunda ngaliwatan carita pantun anu nyaritakeun ciung wanara néang indung bapana.[1]
Carita Ciung wanara[édit | sunting sumber]
Prabu Barma Wijaya Kusuma maréntah karajaan Galuh anu pohara lega. Permaisurina 2 jelema, anu kahiji ngaranna Pohaci Naganingrum sarta anu kadua ngaranna Dewi Pangrenyep,duanana keur ngandung. Dina bulan ka salapan bulan Dewi Pangrenyep ngababarkeun saurang putra. Raja pohara bungah kacida sarta sang putra dibéré ngaran Hariang Banga. Hariang Banga geus umurna 3 bulan, tapi permaisuri Pohaci Naganingrum tacan ogé ngababarkeun. Salempang lamun-lamun Pohaci ngababarkeun saurang putra anu engké bisa ngarebut kaasih nyaah raja ka Hariang Banga, Dewi Pangrenyep boga maksud rék nyilakakeun putra Pohaci. Sanggeus bulan ke-13 Pohaci ogé ngababarkeun, gedé usaha Dewi Pangrenyep teu saurang dayang ogé diidinan nulungan Pohaci, iwal ti Pangrenyep sorangan. Ku pangabisa Pangrenyep, putra Pohaci digantian kalayan sabuntut anjing, disebutkeunana yén Pohaci geus ngababarkeun sabuntut anjing tuluy orok Pohaci diasupkeun dina kandaga emas dibiruyungan endog kotok sarta dipalidkeun ka walungan Citandui. Alatan aib anu dibawa Pohaci Naganingrum anu geus ngababarkeun sabuntut anjing, raja pohara murka sarta ngajurung Si Lengser (pagawé karaton) pikeun maéhan Pohaci tapi Si Lengser henteu nepi ka hatéan ngalaksanakeun paréntah raja ka Pohaci, permaisuri junjunganna. Tuluy waé Pohaci dianteurkeun ka désa tempat kalahiranana, tapi dilaporkeunana geus dibunuh. Nya éta saurang Aki babarengan pamajikanana, Nini Balangantrang, cicing di désa Geger Sunten , Geus lila maranéhanana nikah, tapi tacan boga budak. Hiji peuting Niningimpi kalagragan bulan purnama, ngimpi éta diceritakeun ka salaki sarta salakina nyaho harti ngimpi éta, yén maranéhanana baris meunang rezeki. Peuting éta ogé Aki indit ka walungan mawa jala pikeun néwak lauk. Kacida reuwasna sarta atoh manéhna meunangkeun kandaga emas anu eusina orok reujeung endog kotok. Tuluy waé éta orok diasuh kalayan sabar sarta pinuh kaasih. Endog kotok éta ogé tulul jadi hayam anu dipiara nepi ka jadi sabuntut kotok jalu anu ajaib sarta perkasa. Anak angkat éta maranéhanana béré ngaran Ciung Wanara. Sanggeus badag Ciung Wanara nanya ka indung sarta bapa angkatna, tuluy Aki sarta Nini nyaritakeun ngeunaan asal-usul Ciung Wanara. Sabada ngadéngé carita nini jeung aki, Ciung Wanaranyaho jati dirina. Singket carita hiji poé Ciung Wanara pamit pikeun ngadu hayamna jeung hayam kotok raja, alatan raja miboga kalangenan ngadu hayam. Ciung wanara nawaran ka raja lamun manéhna éléh, manéhna daék paéh pikeun raja tapi lamun raja anu éléh raja kudu ngangkat manéhna jadi budakna. Saméméh hayam ciung wanara diadu jeung [[hayam raja , hayam kotok Ciung Wanara nyora kalayan ahéngna, ngagambarkeun kajadian baheula ngeunaan permaisuri anu dihukum paéh sarta kandaga emas anu eusina orok anu dipalidkeun. Raja henteu nyadar hal éta, tapi sabalikna Si Lengser pohara kana hal éta. Komo manéhna nyadar ayeuna Ciung Wanara anu aya di hareupeunana nyaéta putra raja sorangan. Sabada bérés ngadu hayam, kotok raja éléh sarta kotok Ciung Wanara meunang. Tuluy raja ngajadikeun Ciung Wanara jadi putra makuta. Dina pesta pengangkatan putra makuta, raja ngabagi 2 karajaan pikeun Ciung Wanara sarta Hariang Banga. Réngsé pesta pengangkatan putra makuta Si Lengser nyaritakeun ka raja ngeunaan hal anu saéstuna ngeunaan permaisuri Pohaci Naganingrum sarta Ciung Wanara. Ngadéngé carita éta raja maréntahkeun ponggawa ambéh Dewi Pehgrenyep ditéwak. Balukarna timbul goréng antara Hariang Banga jeung Ciung Wanara. Hariang Banga dialungkeun ka peuntas walungan Cipamali anu keur caah badag. Saprak éta pisan karajaan Galuh dibagi jadi 2 bagian jeung wates walungan Cipamali. Di bagian kulon diparéntah ku Hariang Banga.[2]
Rujukan[édit | sunting sumber]
- ↑ (id)Hj.Patimah,spk. Ensiklopedi Sunda : Alam, Manusia dan Budaya termasuk Budaya Cirebonan dan Betawi. PT Dunia Pustaka Jaya. Jakarta 2000.
- ↑ (id)ciung wanara (diaksés tanggal 27 Oktober 2011)